text:
Søgulig vika á Dalinum
Á Kambsdali hava ikki færri enn fýra prógvhandanir verið farnu vikuna. Fýra smærri og størri hópar hava fingið prógv á teimum fýra útbúgvingunum skúlin bjóðar.
Fríggjadagin í farnu viku fingu níggju næmingar FHS prógv (myndin omanfyri). Millum næmingarnar var Emil Bjarnaskor, sum í talu síðani m.a. segði, at hann visti ikki um nakran í kongaríkinum, sum í líknandi umstøðum sum hansara, hevði megnað at gjøgnumført eina miðnámsútbúgving.
Týsdagin vóru fyrstu 6 næmingarnir á serbreyt á miðnámi í Føroyum lidnir (myndin niðanfyri). Talan er um eitt slóðbrótandi og inkluderandi skúlatilboð. Útbúgvingin tekur fýra ár, og í løtuni eru 20 næmingar, ið ganga á serbreyt á Kambsdali.
Í gjár var prógvhandan fyri studentunum, sum í ár eru 148 í tali (myndin niðanfyri). Á Kambsdali eru breytirnar búskapar-, fyrireikingar-, hug-, og náttúrubreyt. Próvhandanin fór fram í ítróttarhøllini og eftir handanina bjóðaði skúlin drekkamunn á skúlanum. Eini 800 fólk vóru til handanina.
Í gjár vóru eisini prógvini til tríggjar næmingar, sum í ár hava lokið fulla akademiútbúgving, handað (myndin niðanfyri). Hetta er útbúgving, ið fer fram sum stakgreinalestur um kvøldið. Næmingarnir, sum nú blivu lidnir í ár, byrjaðu allir í 2015.
Vit ynskja øllum til lukku, eitt gott summar og blíðar byr framyvir.


c: text/html

text:
Orð og lag: M.J. Nissen
Týtt: Hjørdis Johansen
1. Undir einum lítlum træi
situr neyðars dukkan Fía,
nú er nátt og ringt er lagið,
tað er troyttandi at bíða.
2. Bíða eftir mammu síni,
sum nú púra hevur gloymt,
at hon altíð plagar at balla
Fíu undir hennar dýnu.
3. Yvir býnum er nú friður,
Fía følir seg so váta,
tí tað regnar – oysir niður,
og hon vil so illa gráta.
4. Men við eitt er Fía varin
við at onkur loypur, rennur,
og hon roynir nú at lurta,
man tað vera ein, hon kennir?
5. Undir einum lítlum træi
vaggar mamman lítlu Fíu,
nú er seint, og ringt var lagið,
tað var troyttandi at bíða.

robotstxt: allowed

filter: keep


text:
Orð: Kajfinn Hammer (1-5. ørindi) og Stuart Hamblen (niðurlagið)
Lag: Á Golgata eg gleði fekk í hjartað
1. Hin leið er smøl, sum her til lívið leiðir,
so vandafull, so brøtt og trá og trong;
har vinaleysur ofta tú mást ganga,
og ferðin heim kann tykjast tung og long.
Niðurlag: Á vegnum heim mítt hjarta tó kann syngja
eitt lovsangslag um frið og sigur, gleim
inntil tann dag, mítt eyga skoðar Staðin,
tá Harrin meg skal kalla heim.
2. Á hesi leið tó ævigt lív tú eigur
og Andans salving, alt Guðs ráð og kraft!
Tín andi har sum ungur falkur stígur
mót ævinleikans hæddum uttan haft.
3. Tað eru tey, sum hesa leið væl kendu,
eitt bil tey fylgdu Jesusi á leið;
men heimsins fragd her trúarneistan køvdi,
í brúðarskaranum nú finnast ei.
4. Ein onnur leið er til, sum er so lættgongd,
so sløtt og breið og fylt við dans og spæl;
men endi hennara til glatan leiðir,
her fjøtrar mangan sum ein syndatræl.
5. Tú neyðars verð við øllum tínum stríði,
ein myrk og døpur sjón tú einans er’!
Hvør smátt mær tykir tað, tú her manst bjóða
mót Ríki Guðs í ævinleikans verð.


text:
Handritini úr Antiochiu vórðu fyri tað mesta avskrivað av sonnum Bíbliu-trúgvandi Christnum, sum høvdu til endamáls at vinna sálir og at breiða út Guðs orð. Sigur tað tær ikki okkurt? (Um ikki, so er ivasamt, um tú ert frelstur!).
Legg til merkis, hvussu góðan vitnisburð skriftin sjálv gevur Antiochiu:
- Fyrstu ferð, hesin staður verður nevndur, síggja vit, at Antiochia er heimstaður hjá einum Ands-fyltum dekni (Gern. Áp. 6:3-5). Heldur tú tað vera bert av tilvild, at Halgi Andin fyrstu ferð nevnir Antiochiu í hinum sama kapitli, sum hann fyrstu ferð nevnir Alexandriu?
- Í Gern. Áp. 11:19 er Antiochia eitt skjól hjá atsøktum heilagum.
- Tann fyrsta stóra rørslan av Halga Andanum millum heidninganna fer fram í Antiochiu (Gern. Áp. 11:20-21).
- Paulus og Barnabas lærdu Bíbliuna í Antiochiu í eitt heilt ár (Gern. Áp. 11:26).
- Lærusveinarnir vórðu kallaðir Christnir fyrst í Antiochiu (Gern. Áp. 11:26).
- Kirkjan í Antiochiu sendir neyðhjálp til hinna fátæku í Jerusalem (Gern. Áp. 11:27-30).
- Hin fyrsta missiónsferðin verður send út frá Antiochiu (Gern. Apos. 13:1-3).
- Antiochia varð verandi høvuðsstøðin hjá frumkirkjuni (Gern. Áp. 14:19-26; 15:35).
- Avgerðin hjá ráðinum í Jerusalem varð fyrst send til Antiochiu (Gern. Áp. 15:19-23; 30), av tí at Antiochia var heimstaðurin.
- Antiochia var staðurin, har Paulus rættaði uppá læruna hjá Pæturi (Gal. 2:11). Grundlagdur í 300 f. Chr. av Selevcusi Nicatori, var Antiochia triðstørsti býurin í hinum Romverska ríki. Staðsettur í Sýriu, umleið tríati kilometrar inni í landinum inn frá Miðjarðarhavinum við Orontes ánna, hevði Antiochia sína egnu sævarhavn og sín ríkliga lut av ferðamonnum og handilsmonnum. Í markleysa vísdómi sínum, hevði Guð valt fullkomna heimstaðin hjá hinum fyrstu christnu. Antiochia var nóg langt burturi frá mentanini og siðunum hjá jødunum (Jerusalem og Judæu) og heidningunum (Rom, Grikkalandi, Alexandriu osv.) til tess at nýggj Christin kundu vaksa í Harranum. Samtíðis var landafrøðiliga staðsetingin fullkomin til tess at bera út orð Guðs út í allan heimin haðani. So vinur, valið er títt. Tú kanst fáa tær tína “bíbliu” úr Alexandriu, ella tú kanst velja Hina Heilagu Bíbliuna úr Antiochiu. Hevur tú eina King James Heilaga Bíbliu, so er tín Bíblia útilokandi grundað á handritini úr Antiochiu, sum eru rein, tí tey eru handfarin av endurføddum frelstum. Hevur tú eina av hesum nýggju perversjónunum, so ert tú eitt av teim mongu vanlukkuligu ofrunum hjá sølumonnum Satans úr Alexandriu í Egyptalandi, Rom, og endatíðarinnar pengagrísku Laodiceansku fráfalnu kettarum USA v.m.
Týtt úr bókini “Fighting Back”,
“A handy Reference Guide for King James Bible Believers.”
Eftir James L. Melton.


text:
Thomas Dam & Co-steypið: smádreingir U14, B71 - 07 Vestur 2-3
Eftir ætlan hava 07 Vestur U14 dreingir spælt steypakappingardyst á Sandi í morgun. 3 foreldur hjálptu okkum við koyring, og vóru tíðliga á veg við 11 leikarum til dyst.
Á vøllinum byrjaðu:Silas Eyðsteison; Teitur Simonsen, Brandur Leonson, Niels Mouritsen, Hørður Egilson; Tollakur Búason, Janus Samuelsen, Sjúrður Petersen; Teitur Olsen.
Við vóru eisini:Egor Vened, Karl Weihe og Teitur Olsen.
Dysturin byrjaði sera javnt, við góðum innsatsið, ið krevst tílíkar dystir. B71 fingu eitt mál strika fyri rangstøðu, men 07 Vestur høvdu bóltin mest og skaptu nakrar møguleikar. Longu í 11. minutti fekk Sjúður Peterseneina góða sending frá Janus Samuelsen, og skuldi bert trilla bóltin í netið til 0-1 til 07 Vestur. Bert 4 minuttir seinni fekk Teitur Andersonsomu gávu frá Janus, og skoraði annað málið: B71 - 07 Vestur 0-2.
Vit vóru væl skipaðir í fyrra hálvleiki, men gjørdu nógv mistøk í uppbyggjandi spælinum, og spældu ikki serliga væl. Hóast hetta hevði Silas ikki nógv at gera í málinum, men var tryggur tá tørvur var á tí.
Seinast í 1. hálvleiki skoraðu vertirnir tó eitt uppiborið mál til hálvleiksstøðuna 1-2.
Beinanvegin í øðrum hálvleiki skoraðu B71 til 2-2. Eitt mál, ið førdi til tann spenningin, ið bert er í steypadystum. Tað vardi tó ikki leingi: eftir góðar kombinatiónir fekk Janus Samuelsenslitið seg leysan við góðari dribling og skoraði uppá eitt hart skot. B71 - 07 Vestur 2-3.
Eftir hetta høvdu B71 fleiri góð álop, har vit svaraðu aftur við góðum kontraálopum. Fleiri møguleikar stóðust av hesum, men rætta skotið á rætta staðnum manglaði.
Vit vendu soleiðis nøsina heimaftur við atgongd til fjórðingsfinalu í steypakappingini. Hon skal spælast á heimavølli 5. mei, móti vinnaranum av dystinum millum AB og EB/Streym. ØLL ERU VÆLKOMIN AT HYGGJA OG STUÐLA!
Gott og sunt at síggja at foreldur og dreingir okkara hjálptust at til succes á vøllinum.
Eisini eitt stórt tillukku til Dreingir U16, ið vunnu heili 22-0 á NSÍ b í Runavík í dag!
07 Vestur U14, gentur og dreingir A, B, og D spæla annars fyrsta umfar í landskappingini næsta leygardag. C-liðið hevur frí-umfar, og spælir fyrsta dyst sín 14. apríl.


text:
Jólini nærkast í hvørjum og er tað nakað eg ikki fái nokk av á jólum, so er tað sjokuláta. Hendan brownie køkan er ein tann besta eg havi smakkað og tí valdi eg at umskapa hana til hesi vøkru jólatrøini.
Um tú ikki eigur nokk av sjokulátu inni, kanst tú altíð stjala nakrar lúkur úr sjokulátakalendarinum.
Hesa uppskriftina gjørdi eg til Áblaðið.
Brownie Jólatrø
Tilfar til køkuna
180g myrk sjokuláta
60g smør
2 egg
180g sukur
100 g mjøl
10g kakaopulvur
½ tsk salt
40g hvít sjokuláta
40g ljós sjokuláta
Tilfar til prýðið
Saltstengur
Flormelis
Grøna fruktfarvu
Køkukrymmel
Arbeiðsháttur
Køkan
Set ovnin á 175 stig.
Smelta 120g av myrkari sjokulátu og smør í einari grýtu/skál yvir vatnbað.
Píska egg og sukur saman og rør síðani sjokuláta blandið saman við. Rør nú mjøl, kakaopulvurið og saltið í. Sker síðani hvítu, ljósu og myrku sjokulátuna í bitar og vend teimum í blandinum.
Vel ein fýrakantaðan form á umleið 16×16 cm, legg bakipappír á áðrenn blandið verður koyrt í. Baka køkuna í ovninum í 30-35 minuttir. Køkan kann tykjast at verða ov lítið baka tá tú tekur hana úr ovninum, men tað bilar ikki. Lata hana køla av og sker síðani køkuna í tíggju trýkantar, so stykkini líkjast jólatrøum.
Prýðið
Brúka flormelis, kókað vatn og fruktfarvu til at gera glasurið. Koyr tað síðani í ein plastposa, klipp eitt lítið hol á endan, og stroy glasurið útyvir jólatrøini. Koyr saltstengurnar í helvt og brúka tær sum fót á jólatrøunum. Enda við at prýða jólatrøini við køkukrymmel.
Eg havi klipt smáar stjørnur úr gullpappíri, líma tær á ein tannsteytara og trýst inn í toppin á jólatrænum, sum ein eyka smálut.
Sí allar uppskriftirnar úr farnu Á bløðunum HER
Tey vaksnu fara at elska smakkin og børnini sniðgevingina.
M&K


text:
Eg vendi mær til tykkara, tí eg biði um tykkara stuðul til komandi formansval í Føroya Pedagogfelag.
Fyri framman eru nógvar stórar avbjóðingar hjá Pedagogfelagnum. Vit kunnu velja, at bert royna at verja borg, ella vit kunnu velja at seta kósina.
Dagstovnaøki, vøggustovur, barnagarðar og frítíðarskúlar standa við stórum avbjóðingum. Ikki minst nú eldraøki eisini er vorið kommunalt. Hetta merkir at dagstovnaøki skal kappast við eldraøki um pengarnar, flestu kommunur halda longu at tey brúka “ov” nógvar pengar uppá dagstovnarnar.
Um vit ikki skulu missa í hesari kapping er neyðugt at víst verður á týdningin av einari góðari og væl virkandi tænastu. Pedagogfelagið eigur at ganga á odda í hesum og vil eg syrgja fyri at eitt námsfrøðiligt ráð verður stovnsett, at ein fakligur áhugabólkur framleiðir tilfar um “tað góða vøggustovu, barnagarðs og frítíðarskúla lívið”. Vit vita hvat krevst fyri at veita eina góða byrjan uppá lívið - sjálvandi skulu vit siga myndugleikunum hvat krevst og ikki bara lata onnur siga hvat vit skulu. Avgerðirnar mugu grundast í okkara veruleika.
Almannaverki hevur nú, somuleiðis ein gyltan møguleika at seta fokus á teirra øki - við at eldraøki er flutt, eigur meira rúm at vera fyri tí námsfrøðiliga virkisøkinum. Eisini her eiga vit, at seta áhugabólk, at siga hvat skal til fyri at námsfrøðiligu málsetningarnir hjá Almannaverkinum kunnu røkkast.
Í stuttum, tveir áhugabólkar (ráð) at veita ráðgeving og vegleiðing í mun til tiltøk hjá landi og kommunum.
Lønarliga eri eg av tí fatan, at lønirnar eru ov lágar. Námsfrøðingar eiga sjálvandi at vera løntir sum onnur við bacholor útbúgvingum. Hjálparfólk eiga ikki at vera verri lønt enn vanliga arbeiðsfólki á einum flakavirki. Eftirlønir eiga sjálvandi at vera minst 15% fyri øll.
Við mær sum formann, fáa tit ein sum arbeiðir strategiskt. Ikki alt í senn - men miðvíst.
Vónandi fái eg tykkara stuðul.
Jógvan Philbrow
Okkurt at spyrja um? This email address is being protected from spambots. You need JavaScript enabled to view it.


text:
World: Føroyskt: Ítrottur
Top: World: Føroyskt: Ítrottur:
See also:
- Argja Bóltfelag - Endamál felgsins er, at fremja og leggja til rættis ítróttarvirksemi.
- Badmintonsamband Føroyar - Reglur, nevnd, feløg, úrslit, arkiv og slóðir.
- EB/Streymur - Tíðindi, felagið, 1. deild, hini liðini og ymiskt.
- Fótbóltsamband Føroya - Ein samgonga av øllum feløgum innan Í.S.F., sum íðka fótbólt.
- Havnar Bóltfelag - Endamál felagsins er at víðka um kunnleikan og fimleikin í fótbólti. Felagið kann tó íðka aðrar ítróttargreinar.
- Klaksvíkar Róðrarfelag - Endamál felagsins er at geva fólki, serliga í Klaksvíkar Kommunu, møguleika at rógva kapp og menna og vekja áhugan fyri kappróðri.
- Svimjisamband Føroya - Endamál at menna og skapa áhuga fyri svimjing og at betra um heilsustøðuna og møguleikanum fyri lívbjargni.
- ÍF Føroyar - Fótbóltur i keypmannahavn.
- Ítróttarsamband fyri brekað - Hevur til endamáls at menna og fremja rørslu- uppvenjingar- og kappingarítrótt, ið einahelst viðvíkur støðuni hjá tí brekaða.
The content of this directory is based on the Open Directory and may have been modified by DWodp
Powered by DWodp live version 1.1.4 Copyright © 2003 Dominion Web
Other sites:


text:
Bústaðarkonta
Tá tú skalt keypa, umbyggja ella umvæla bústaðin, er tað ein fyrimunur at hava samanspardan pening tøkan. Við Bústaðarkontuni kanst tú spara saman til bústaðin við einari góðari rentu í 10 ár. Til ber at seta 50.000 kr. inn á kontuna um árið hesi 10 árini. Øll kunnu stovna sær Bústaðarkontu.
Samanspardi peningurin kann nýtast til:
- Keyp av grundstykki, sethúsum ella íbúð
- Umvæling ella umbygging av bústaði (fevnir eisini um bilhús, tún, garð og fast innbúgv v.m.)
- Sethúsabygging ella íbúðarbygging
- Eginpening í sambandi við bústaðarfígging
Frá møguleika
til veruleika
Við eini miðvísari samansparing á Bústaðarkontu er lættari at røkka málinum. Tað verður fíggjarliga lættari at seta búgv og gera umbyggingina, og samstundis verður møguleikin fyri at fáa lán betri.


text:
- Eg havi valt at stilla upp fyri fólkaflokkin og tað gleði eg meg til. Eg ætli mær at gera alt fyri at fáa ávirkan eftir komandi løgtingsval. Eg stilli upp, tí eg haldi tað er brúk fyri nýggjum kreftum á tingi.
Bjartur Nolsøe sigur, at hann fer m.a. at arbeiða fyri hesum málum:
Vinnulívið:
- Ótryggleiki er sera óheppi fyri vinnuna. Tì skal vinnan hava góðar og kendar karmar. Hevur vinnulívið støðugar karmar at virka undir, varðveita vit tey bestu vinnulívsfólkini og fyritøkurnar og kunnu haraftrat tiltrekkja bæði nýggjar føroyskar og útlendskar íleggjarar.
Eitt vælvirkandi vinnulív er alneyðugt fyri at vit fáa fleiri privat arbeiðspláss og harvið skattapengar frá borgarum og fyritøkum. Hetta gevur møguleikar fyri at fíggja millum annað heilsu, almannamál og útbúgving.
Nýggjar vinnur:
- Eg fari at gera nógv fyri, at nýggjar vinnur og fyritøkur vinna fram. Væl hjálpt av okkara vinnuframaskipan, sum kann gerast enn betri, meira aktiv og spæla ein virknan leiklut. Ikki minst í útjaðarnaum, har stórir møguleikar eru at byrja egið virksemi. Fokus á nýggjar vinnur og nýhugsan er við til at flyta okkum sum land. Vit eiga at fáa nýhugsan inn í alt vit gera. Tað verður seg í skúlaverkinum og vinnulívinum.
Bústaðir:
- Vit hava í dag ein bústaðarmarkna í ójavnvág. Trýstið á meginøkið er alt ov stórt í mun til útboði av íbúðum. Øvugt kann sigast um útjaðaran. Við t.d. nýggja sambandinum millum Eysturoy og Streymoy eigur at bera til at vaksa um útboðið av íbúðum í einum størri øki og flyta eftirspurningin eitt sindur vekk frá høvuðstaðnum.
Ítróttur og heilsa:
- Hetta er týdandi øki í okkara samfelag og skal stuðlast. Vit hava óteljandi fólk sum arbeiða við og innan ítróttin sum gera eitt megnar sjálvboðið arbeiði. Hetta til frama fyri trivna í lokalsamfelagnum. Haraftrat er ítróttur og rørsla ein av avgerandi faktorunum at basa skjótt vaksandi vælferðarsjúkum.
- Vónandi fái eg dyggan stuðul til valið. Eg fari at skriva fleiri greinar komandi tíðina og leggja tær á mína facebook síðu.


text:
Ung í arbeiði
Hovs Kommuna fer í summar at skipa fyri “ Ung í arbeiði”
Ynskir tú at fríðka um kommununa og vinna nakrar krónur?
Ert tú millum 14-16 ár, kanst tú gera smáar umvælingar, lúka, sópa gøtur, mála, rudda, gera gøtur og annað. Arbeiðið er skipað soleiðis, at tey ungu sleppa til arbeiðis tvær vikur í part. Hetta svarar til 80 tímar.
Aldursmark: Umsøkjarin má vera vorðin 14 ár, áðrenn 26. juni, men má ikki fylla 17 ár 21. juli.
Arbeitt verður átta tímar um dagin frá klokkan 8 til klokkan 16. Tey ungu verða sett eftir vanligum setanartreytum og lønt eftir sáttmálaavtalaðu tímalønini hjá Føroya Arbeiðarafelag.
Tað er ein treyt, at umsøkjarar skullu arbeiða tað tíðarskeið teimum verður tillutað, soleiðis at skilja, at tað ikki verður góðtikið, at umsøkjari verður burturstaddur, fer at ferðast el.l. í tíðarskeiðinum.
Seinasta freist er 29. juni 2017 kl. 24.00
Tíðarskeiðini er: frá 02.07. til 13.07
Tilmeldingin fer fram niðanfyri...


text:
##med2##
Fyrstu oyggjaleikirnir nakrantíð vóru á Isle of Man í 1985. Í 1985 gjørdist Elmar Ósa føroysk fólkahetja, tá hann vann fyrsta føroyska oyggjaleikaheiðursmerkið nakrantíð. Elmar var næstskjótasti svimjarin á einum so løgnum teini sum 66 2/3 metrum. Ein teinur sum ikki hevði komið fyri á oyggjaleikunum í dag.
Silvurheiðursmerkið hevur eitt serligt pláss í føroyskari ítróttasøgu, men eisini fyri Elmar sjálvan, sum gjørdi av at leggja heiðursmerkið í kistuna hjá mammu sínari, ið andaðist í 1987.
Vit hava leita í savninum hjá gamla Rás2, og hava funnið eina samrøðu vit bandaðu undan oyggjaleikunum í 2009, tá Elmar sum fyri stuttum framdi ein dupultan jarnmann fortaldi um fyrsta føroyska heiðursmerkið.


text:
Málið hjá Fótbóltakademi Føroya er at leggja lunnar undir fótbóltsmenningina hjá tí einstaka og tryggja eina fótbóltsframtíð á høgum stigi. Málið er harumframt, at menna einstaka leikaran sum part av einum liði og einum felagsskapi.
Fótbóltsakademi Føroya hevur sum mál at verða fyrsta stigi á leiðini hjá ungum leikarum við einum dreymi um eina framtíð sum yrkisfótbóltsleikari.
Venjarar í serflokki og upplivingar fyri lívið
Fótbóltsakademi Føroya verður skipað undir leiðslu av einum venjaratoymi við hægstu útbúgving og drúgvum royndum innan fótbólt. Venjaratoymið fevnir eisini um venjara við serkunnleika til kropsliga venjing.
Umframt venjing á hægsta stigi bjóðar Fótbóltsakademi Føroya eisini leikarum upplivingar fyri lívið á fótbóltsferðum uttanlands, á venjingarlegu og til altjóða kappingar.


text:
Orð: Hans Adolph Brorson
Týtt: Victor Danielsen
1. Eg síggi teg, Guds Lamb, at stá
á Zionsfjalli hátt;
men leiðin tann, tú gekst, hon lá
ígjøgnum deyðans nátt!
Áh, byrði, sum tá lá á tær!
Vár skomm og last tað var;
vár synd har í títt hjarta neit
so fast, sum eingin veit.
2. Óseka Lamb! So eymkilig
tín neyð og pína var,
teg bant tín stóri kærleiki
at loysa okkum har;
har sleit hon vári fangabond,
tín gjøgnumstungna hond;
sum leyva upp úr grøv tú steig,
og deyðin bant teg ei.
3. Eg síggi nú kring um tín stól
ein hvítan skara stá,
hvørt eyga skínur sum ein sól,
at tað Guds Lamb kann sjá;
hitt orð um Lambsins kvøl og stríð
at gera okkum frí,
tað enn hitt fyrsta plássið fær
í einglasongi har.
4. Ótalda skaran síggi eg
ta gyltu hørpu slá,
at æra og tilbiðja teg,
sum doyði trænum á;
tað er sum havsins sterka ljóð,
tá har tey syngja fró:
Guds Lamb, sum várar syndir bar,
vit prísa, takka tær!
5. Takk, Faðir, at tú elskaði
ta falnu ættina
og fyri okkum ofraði
tín Son á krossins træ!
Hvør andadráttur prísi tær,
hvørt hjartaslag í mær,
ja, fyri drykkin, har tú drakk,
í allar ævir takk!


text:
Hallur byrjaði sínar oyggjaleikir við 7,26 kg tungu kúluni. Diskuskast er hansara besta grein, tí var endamálið við kúlustoyt fyrst og fremst at koma í gongd við kappingar og at royna nakað nýtt tekniskt.
Til venjingarnar á Jersey sást tíðulig framgongd í mun til nakrar tekniskar detaljur, sum hava arga bæði í diskus og kúlu, umframt at kúlan var hildin eitt sindur annaðleiðis við hálsin. Hesar broytingar høvdu við sær at hann setti ferðina eitt sindur niður í mun til tað hann plagar, men tekniska framgongdin var eyðsýnd.
Í fyrstu royndini kom hann ikki undir kúluna, og lendi hon á 9,51 m. Næsta royndin var umleið somu longd, og har valdi Hallur at gera yvirtrakk. Í triðju kom hann eitt sindur betur undir kúluna, men var í so ivrigur við yvirkroppinum. Kúlan lendi á 10,28 m. Hetta gjørdi at hann kom upp á áttanda plássi, og slapp tí at halda áfram í kappingini.
Fjóra royndin var tekniskt meinlík tí tríðju og lendi hon á neyvt somu longd (10,28 m). Í fimtu var hann eitt lítiið sindir meir tolin við yvirkroppinum og var úrslitið 10,66 m. Sætta royndin miseydnaðist og valdi hann at gera yvirtrakk.
Har er ongin ivi um at hann hevur fingið fatur á onkrum, men tað tekur tið at fáa tekniskar justeringar innarbeiddar í kasti, men longu í hesi kapping sást ein støðug betran av teknikkinum. Tá tað situr er lítil ivi um at hann kann koma fleiri metrar longur út.
Næsta kapping hjá Hallur er týsdagin (30. juni) kl 18:00, har finalan í diskuskast er á skránni. Áðrenn tað skal Tórur royna at kvalificera seg til finaluna í longdarlopi. Tað er kl. 12:00 týsdagin. Annars er skráðin hjá limunum í hvirluni:
fleiri myndir eru í myndasavinum


text:
- Tíðindi, mentan og ítróttur
KÍ skrivar sáttmálar við lyklaspælarar
KÍ hevur tryggjað sær, at serbarnir Semir Hadzebulic og Deni Pavlovic eru í felagnum komandi tvey árini.
Norðlýsið skrivar, at báðir spælararnir hava longt sínar sáttmálar fram til 2020.
Semir Hadzebulic kom til KÍ úr albanska felagnum, Vllaznia Shkoder, í 2016.
Síðan hevur 32 ára gamli miðvallarin verið millum bestu spælararnar í føroysku kappingini.
25 ára gamli miðverjin, Deni Pavlovic, kom til KÍ í ár úr serbiska felagnum Novi Pazar. Hann telist millum stinnastu verjuspælararnar í kappingini.
Sí eisini


text:
So er desember og vit - barnaútvarpið fara at bjóða tykkum eina spennandi jólakalendarasøgu, sum er útvarpsleikurin - Flytifuglar. Í 16 pørtum fara vit at hoyra eina nýskrivaða søgu, sum Elin á Rógvi hevur skrivað. Nýggjur tónleikur er skrivaður og framleiddur til jólakalendarasøguna, og tað er Niklas Johannesen, sum hevur sangskrivað og Elin á Rógvi eigur orðini. Finnur Hansen hevur framleitt tónleikin og Høgni Fagraberg hevur gjørt ljóðmyndina til leikin.
Tá ið vit byrja at lurta eftir einari spildurnýggjari jólkalendarasøgu, so er torført at avdúka, hvat søgan snýr seg um, tí ein jólakalendarasøga er altíð loynilig. So eitt gott hugskot er at lurta nú, tí her kemur 1. partur av jólakalendarasøguni hjá Barnaútvarpinum 2018 , sum eitur Flytifuglar.
YvirskriftFlytifuglar 11. partur
Vit eru stødd í Vestmanna og á Válinum. Her er nógv at finna útav. Tað seinasta vit hoyrdu var, at Emma og Mai lurtaðu eftir, hvat politiið segði, tá ið teir sótu og ótu á matstovuni. Tær fóru útum og settu seg at lurta. Teir tosaðu um innandura fótbólt og um eina skjótivenjing. Tær sita kaldar uttanfyri og fáa ikki nógv at vita, men tá ið Emma er á veg inn eftir babyalarminum, fáa tær at vita, at sjóðseyðamaðurin er funnin í Frankaríki. Pápi Emmu koyrir Mai heim, og hon fer at hugsa um pápa sín. Hann var fluttur til stórbýin. Mai saknar frukttrøðini og hitan og tað at hoyra til, hon saknar ommu sína og abba sín, sum vóru so góð við hana. Nú eru seks vikur síðani Olivur hvarv, og hann hevur havt 1 ára føðingardag. Politiið hevur ikki nógvar slóðir at elta, øll í bygdini eru við at missa vónina, og tey skipa fyri sangløtu á Reyða Torginum í Vestmanna. Mai bar eyga við svaka Egon, sum býr einsamallur í einum gulum húsi, sum standa einsamøll á ein trøð. Mai eygleiðir hann, seinast hon sá hann, var tann dagin Olivur hvarv, hann bar okkurt, sum hann tosaði við. Man tað vera Egon? Lurtið nú - her kemur 11. partur av leikinum - Flytifuglar.
Tíðindi
Aðrir partar
So er desember og vit - barnaútvarpið fara at bjóða tykkum eina spennandi jólakalendarasøgu, sum er útvarpsleikurin - Flytifuglar. Í 16 pørtum fara vit at hoyra eina nýskrivaða søgu, sum Elin á Rógvi hevur skrivað. Nýggjur tónleikur er skrivaður og framleiddur til jólakalendarasøguna, og tað er Niklas Johannesen, sum hevur sangskrivað og Elin á Rógvi eigur orðini. Finnur Hansen hevur framleitt tónleikin og Høgni Fagraberg hevur gjørt ljóðmyndina til leikin.
.
Tað er desember og vit bjóða tykkum eina spennandi jólakalendarasøgu, sum er útvarpsleikurin - Flytifuglar. Í 16 pørtum fara vit at hoyra eina nýskrivaða søgu, sum Elin á Rógvi hevur skrivað. Vit hoyra nýskrivaðan tónleik, sum Niclas Johannesen hevur gjørt og Elin á Rógvi eigur orðini. Finnur Hansen hevur framleitt tónleikin og Høgni Fagraberg hevur gjørt ljóðmyndina til leikin.
Vit hava hoyrt fyrsta part av leikinum ? Flytifuglar. Vit hoyrdu um ein biltúr til Vestmannar, okkurt er hent, áðrenn biltúrin, okkurt, sum vit als onki vita um. Vit hoyrdu eisini, at Mai og Jóannes fóru inn í eini hús, har sum Jóannes hevur búð. Har hevur hann ikki verið í 25 ár. Nú fara vit at hoyra 2. part og nú fara vit 25 ár aftur í tíðina, og har hitta vit Jóannes, tá ið hann er ein drongur. Lurtið nú, tí her kemur 2. partur av útvarpsleikinum - Flytifuglar.
Vælkomin til útvarpsleikin - Flytifuglar, sum er jólakalendarasøgan hjá Barnaútvarpinum 2018. Vit eru nú komin til 3. part. Vit byrjaðu søguna við einum biltúri til Vestmannar, síðani fóru vit 25 ár aftur í tíðina, tá ið kreppa var í Føroyum og Jóannes og familja hansara stongdu hurðina og fóru avstað - tey flýddu av landinum. Vit hoyrdu um frensin Emil, sum ikki slapp við bátinum til Danmarkar. Eisini hoyrdu vit, at Jóannes letst sova, tá ið hann hoyrir foreldrini tosa í kahyttuni, hann hoyrir pápan siga, at tey fara ikki heimaftur. Tá ið 3. partur byrjar í dag, so eru vit aftur í nútíðini. Lurtið eftir jólakalendaraleikinum - Flytifuglar, sum Elin á Rógvi skrivaði. Niclas Johannesen er tónasmiður, Finnur Hansen hevur framleitt tónleikin og Høgni Fagraberg hevur gjørt ljóðmyndina.
Seinast hittu vit Emmu, sum er vinkonan hjá Mai. Vit fingu at vita, at Mai er fødd í Thailandi, har hevur hon búð saman við ommu síni og abba sínum og hevur gingið í skúla og mátti klippa hárið og ganga í skúla í skúlauniformi. Síðani kom hon til Føroyar at búgva hjá mammu síni og Jóannes. Vit hoyrdu eisini, at tá ið Jóannes búði í Esbjerg, kemur VÍF-liðið til Danmarkar til hondbóltskapping. Hann verður skelkaður, tá ið ein donsk mamma, sló flaggið úr hondini hjá honum, og rópar nassere eftir honum. Emma og Mai spæla eitt detektivspæl og tosa um eitt tiltak á Staðnum í Vestmanna, har børn í teirra aldri sleppa við.
Vit vita nú, at Mai býr á Válinum, sum er í Kvívíkar kommunu. Hon býr í einum gomlum, lágum húsum, sum liggja fyri seg sjálvan, beint við ein bátahyl. Húsini eru býtt í tvey, tey hava annan partin og hin parturin av húsinum verður leigaður út til ferðafólk. Vit hoyrdu seinast, at Mai klandraðist við mammu sína, hon tímir ikki at passa lítlabeiggjan, tí hon skal á Staðið. Hon fer avstað á Staðið, og har verða tey býtt í bólkar at finna hugskot, hvussu tey skulu brúka húsið. Hon er í bólki við tveimum eldri drongjum, sum eita Jákup og Dia. Og nú er Mai nakað kedd, tí tað seinasta vit hoyrdu í gjár, vóru særandi orð, hon rímir tekur súkluna og fer avstað.
Mai er kedd, hon hugsar, at hon er øðrvísi, hevði hon bara ættleidd til eitt nýtt heim, ikki bara tí, at mamman átti hana áðrenn. Tey ættleiddu børnini vóru ynskt, hevði tað bara verið hon. Emma snappar og ringir, tí hon finnur ikki Mai. Mai fortelur um tað, sum hendi á Staðnum, hvat dreingirnir høvdu sagt við hana. Emma sigur, at hon fer at slatra fyri Paula, sum er stjóri á Staðnum. Hon saknar ommuna og abban, hví skuldi hon koma her? Hon minnist flogtúrin til Føroyar, og hvussu omman græt, og at hon hevur ikki sæð tey í fimm ár. Hon ynskir at síggja tey í summar, men soleiðis hevur hon tað hvørt ár. Emma kemur brestandi inn, og byrjar at tosa um tað, sum er hent, men tað vil Mai ikki, at mamman skal hoyra. Emma vil so fegin tosa meira um tað, sum er hent, síðani gongur hurðin og Jóannes kemur brestandi inn og sigur, at eitt barn er horvið í Vestmanna. Jóannes, sum er tíðindamaður hevur fingið frænir av tíðindum, sum ongin annar veit nakað um.
Seinast hoyrdu vit, at ein drongur er tikin úr einum vogni í Vestmanna, mamman hevði lagt hann út at sova. Babyalarmurin var í vogninum. Men tá ið mamman kemur út í vognin, er ongin drongur. Øll eru skelkað. Heima hjá Mai gjørdu tey døgurða, og Emma, vinkona Mai át saman við teimum. Jóannes, sum er tíðindamaður kemur heim og vísir teimum eina káma mynd av einum lítlum barni við hvítum krúllum. Hetta er Olivur. Drongurin, sum er horvin. Hetta er beiggi Jákup, sum segði tey ljótu orðini við Mai hin dagin á Staðnum. Vit hoyrdu eisini, at Mai verður kedd, tá ið mamman sigur, at hon skal uppføra seg sum ein góð thailendsk genta. Tá fer hon at hugsa um ommu sína og abba sín í Thailandi, um hvussu lívið var har, hvussu glað mamman var, tá ið hon búði í Thailandi, tá var hon mild og blíð. Nú eru vit spent at hoyra meira, her kemur 7. partur av jólakalendarasøguni - Flytifuglar. Elin á Rógvi skrivaði og Niclas Johannesen er tónasmiður. Finnur Hansen hevur framleitt tónleikin, og Høgni Fagraberg gjørdi ljóðmyndina.
Vit hoyra um Mai, sum býr á Válinum saman við mammuni og manni hennara, Jóannes, sum er tíðindamaður í Miðlahúsinum. Saman eiga tey Jón. Mai er fødd í Thailandi og hevur gingið í skúla har. Síðani flutti hon heim til Føroyar til mammu sína og Jóannes. Seinast hoyrdu vit, at nú eru tvær vikur síðani, at ára gamli Olivur varð tikin úr barnavogninum uttanfyri húsini, har hann býr í Vestmanna. Kanningar verða gjørdar og fólk eru bangin, hvat man vera hent honum. Mamman bað Mai fara út at trilla Jón, beiggja sín, tí mamman torir ikki at leggja hann út at sova, og vil hava Mai at trilla hann. Mai setur spurnartekin við, hví mamman er bangin um Jón og ikki um hana, tá ið hon var hinumegin jørðina. Mai og mamman klandraðust. Síðani fór Mai út at trilla beiggja sín, og hon ætlaði sær út í Nes at venda. Tá møtir hon konuni í grannaíbúðini, sum eisini eru úti og trillar dóttir sína. Tær fara at práta og fylgjast heimaftur. Hon er hálvur vestmenningur og Mai heldur, at hon er smart, blíð og fitt í mun til mammu sína. Oda eitur hon, og Oda bjóðar Mai at koma á vitjan. Mai vil fegin síggja bátin. Meðan tær tosa, snappar Emma. Emma, vinkona Mai snappar og sigur, at sjóðseyðamaðurin er burtur, kanska er tað hann, sum er atvoldin til, at Olivur er horvin úr barnavogninum. Emma hevur sett sær fyri at uppklára, hvør hevur tikið Olivur. Hvør man tað vera? Og hví er sjóðseyðamaðurin horvin? Lurtið eftir 8. parti av jólakalendarasøguni - Flytifuglar. Elin á Rógvi skrivaði. Niclas Johannesen hevur skrivað tónleikin til leikin. Finnur Hansen hevur framleitt tónleikin. Høgni Fagraberg hevur gjørt ljóðmyndina.
Seinast hoyrdu vit, at mamma Mai, vildi hava Mai við til læknakanningina hjá Jón - hann skal til tvey ára kanning. Mai skal hjálpa mammu síni, um mamman ikki skilir alt, sum verður sagt, tí hon er thailendsk. Tær sita á læknamiðstøðini í Gørðum. Mai byggir Lego við Jón og beint við legoborðið, sita tvær konur og teska. Tær tosa um, at mamma Olivur ikki ynskti sær hann, og hvussu móð mamma hansara var. Tær sita og gita, hvat er hent, og at mamman møguliga er innblandað. Mai vitjar Emmu, og tær tosa um sjóðseyðamannin, tær tosa um, at politiið ikki fer at lurta eftir einum barni, sum boðar frá. Meðan tær práta, fær Emma eitt snap. Tvey børn eru horvin úr barnagarðinum í Vestmanna - tvey børn horvin afturat í Vestmanna? Tær renna avstað. Og tá ið vit endaðu seinast var alt í einum ruðuleika. Lurtið nú, tí her kemur 9. partur av jólakalendarasøguni - Flytifuglar, sum Elin á Rógvi skrivaði. Niclas Johannesen hevur gjørt tónleikin til leikin og Finnur Hansen hevur framleitt tónleikin. Høgni Fagraberg gjørdi ljóðmyndina.
Í seinasta parti hoyrdu vit, at børnini í Gjáarlon vóru funnin aftur, tey vóru farin í eitt seyðahús at spæla. Mai fór at hyggja eftir bátinum hjá Odu og Jason. Oda greiðir Mai frá, hví báturin eitur Dream Catcher. Tær hugna sær. Oda er so fitt, og Mai fer at hugsa um mammu sína, tá ið Mai lærdi seg føroyskt. At mamman var ill, tá ið Jóannes lærdi Mai føroysk orð, tí tey høvdu larmað og órudda, mamman var allarhelst ill, tí hon var øvundsjúk, at Mai lærdi so lætt føroyskt og at Jóannes hjálpti henni. Emma, vinkona Mai er røsk at snappa. Emma biður Mai koma á matstovuna, og biður hana taka babyalarmin hjá Jón við. Orsøkin er, at Emma veit, at tveir politistar fara at sita við eitt borð á matstovuni og eta. Tær ætla at lurta, hvat politiið fer at siga, tí tær vilja finna útav, hvat er hent Olivuri. So í dag byrja vit søguna á matstovuni. Her kemur 10. partur av jólakalendarasøguni - Flytifuglar.
Flytifuglar er jólakalendarasøga hjá barnaútvarpinum 2018. Vit er nú komin til 12. part av leikinum. Elin á Rógvi er rithøvundur. Niclas Johannesen er tónasmiður. Finnur Hansen framleiður tónleikin og Høgni Fagraberg ger ljóðmyndina. Í seinasta parti vóru vit á Reyða Torginum í Vestmanna, har var skipað fyri sangløtu. Mai heldur, at tað er so syrgiligt at vera har og fer heim. Tá ið hon kemur heim, luktar tað av thailendskum mati. Mamman ger mat til hennara thailensku vinkonur, sum koma til Vestmannar, og sum skulu eta saman úti hjá Sonni. Mamman argar Jóannes, tí hann mungar eftir vælangandi matinum. Tá kemur Mai at hugsa um, hvar mamman og Jóannes hittust á fyrsta sinni. Hon spyr og verður glað at hoyra, at tey møttust í Aarhuus og tað var romantiskt, sum hjá øllum øðrum og tað var ein góð søga. So tað passaði ikki, sum tey søgdu hin dagin á Staðnum. Hetta var eitt hugnaligt kvøld. Emma heldur ikki, at tað er svaki Egon, sum er orsøkin til, at Olivur er horvin, men hon vil hava Mai at siga tað við Jóannes. Mamman fer til Sonni og Jóannes fer til Bárð, og bæði vilja hava Mai við, men hon tímir ikki við, hon vil sjálv avgera, hvat hon brúkar sín frídag til. Hon hjálpir mammuni at bera matin út í bilin. Mamman man ikki hava lagt merki til, at hon ikki er farin innaftur í húsið, tí tá ið hon skal innaftur er stongt, og hon kemur í tankar um, at hon gloymdi at siga Jóannes um svaka Egon. Nú verður spennandi at hoyra - lurtið tí her kemur 12. partur av jólakalendarasøguni - Flytifuglar.
Tað er kavi. Fyrstu ferð Mai sá kava var í Føroyum, hon hugsaði, hvussu tað hevði sæð út við kava í Thailandi yvir strondina, á húsunum og á fruktrøðunum. Meðan hon gongur uttanfyri við bátahylin, rópar Oda eftir henni, og spyr um hon kann ansa Miriam, meðan hon fer at keypa. Oda er blíð og sigur, at hon kann keypa okkurt til tær heimaftur við, afturvið einum drekkamunni. Tá ið Oda er farin, fer Miriam at grenja, hon roynir at práta við hana, at ugga hana, vísir henni bamsu, spegl, men onki hjálpir. Hon følir at blæan er vát og fer at skifta blæuna. Mai verður skelkað, tí tá ið blæan fer av, sær hon, at Miriam ikki er Miriam, men ein drongur. Í skápinum sær hon svarta hárlitingina og slættijarnið. Mai hugsar um kámu myndina av Olivur, sum hevur verið at síggja í bløðum, myndin av ljóst purluta dronginum, sum er horvin. Man hetta vera Olivur?
Mai er stødd inni hjá Odu, hon hevur funnið útav at Miriam ikki er Miram, Miriam er ein drongur. Hon letur hann í. Hon veit ikki hvat hon skal gera, hon fer niðan brekkuna, hon smárennur, men beiggin er tungur. Telefon liggur heima, og hurðin er stongd. Har er onki fólk nakrastaðni, hon tekur í hurðina á tveimum húsum, men har er stongt. Tá ið hon kemur omanaftur á vegin, sær hon eina konu við tveimum innkeypsposum. Tað er Oda! Oda rópar á hana, men Mai vendir omanaftur, Oda sær, hvussu fjálturstungin Mai er. Mai finnur ongan útveg, hon er fangað, einasti møguleiki er at fara í jolluna í bátahylinum. Mai tekur eina ár, Oda skrykkir í árina, men Mai sleppur útfrá. Oda rópar og roynir at sleppa í jolluna, men jollan er longu tveir metrar burtur frá. Oda er frá sær sjálvari, og rópar, at hon vil hava gentuna, og Mai rópar, at Miriam ikki er ein genta og spyr um hon hevur stolið eitt barn. Mai er deyðarødd, um Oda kann gera sær okkurt.
Seinasta vit hoyrdu í jólakalendarasøguni var ein ótrúligur spenningur. Mai er stødd í jolluni og er sloppin so mikið útfrá, at Oda fær ikki fatur á henni. Oda ringir til Jason og biður hann koma beinanvegin. Men so startar motorurin í jolluni, og hon siglir avstað við dronginum, hon ætlar sær inn í bátahylin í Vestmanna, men so hoyrir hon bátamotor aftanfyri seg. Hon heldur, at tað ein bátur, sum kemur henni til hjálpar, men so er ikki, tað er Dream Catcher, ið eltir hana. Ístaðin fyri at fara inn í bátahylin, so fer hon beint inn í Fitjarbeach. Hon siglir so langt sum hon kann, og vassar upp á strondina og inn á vegin, har hon steðgar bussinum, drongurin er tungur at bera. Hon hevur ongar pengar, so hon sigur bara, at hon skal gjalda seinni, alt fyri, at hon sleppur avstað við bussinum sum skjótast. Tá ið bussurin steðgar í Kvívík, spyr hon eina konu, um hon kann lána telefonina. Konan gevur henni telefonina, og í somu løtu, stendur Jason har og sigur, at hon kann lána mína, innanfyri jakkan vísir Jason, Mai ein revolvara.
Í dag er jólaaftan, og í dag hoyra vit seinasta part av jólakalendarasøguni - Flytifuglar. Nú er spennandi, tí tað seinasta vit hoyrdu var, at Mai var í bussinum, og hon hevur Olivur hjá sær. Jason, sum hevur ein revolvara undir jakkanum, vil hava Mai úr bussinum, men tá ið hon reisir seg upp, rópar busssjaførurin, at hon ikki hevur goldið. Meðan Jason rindar fyri hana, tekur Mai eina telefon frá einum sovandi manni. Tá ið bussurin steðgar í Kvívik og tey eru komin út, biður Jason hana seta seg á ein bonk, meðan hann ringir til Odu. Tá roynir Mai at ringja neyðuppkall 112. Hon fær samband við alarmsentralin, men fær onki sagt, tí Jason eygleiðir hana. Hann sigur, at Mai skal við teimum, tí annars fer hon at slatra um barnið, tey hava tikið og um alt, sum er hent. Síðani ringir hon einaferð afturat, og fær teska hjálp. Tá ið tey ganga omanímóti kajuni, roynir Mai at tosa soleiðis, at Jason svarar. Jason sær, at hon brúkar telefonina, og spyr hvønn hon tosar við. Hon sigur honum, hon tosaði við mammu sína. Jason tekur telefonina, og so ringir telefonin, og tað er frá alarmsentralinum, hann brýtur av og blakar telefonina í ánna, og sigur við Mai, at hetta fert tú at angra! Nú verður spennandi at hoyra, hvussu alt fer at enda - lurtið nú, tí her kemur seinasti partur av jólakalendarasøguni - Flytifuglar.


text:
Her finnur tú ymiskar viðkomandi upplýsingar í samband við limaskap i felagnum og um hvat felagið kann hjálpa tær við. Vit greiða her frá fyrimunum við at vera limur í Maskinmeistarafelagnum og møguleiki er eisini her at melda seg inn í felagið online.
Nevndin setir støðugt fram henda spurning:
Hvat ynskja okkara limir?
Um tú hevur okkurt gott hugskot um eitt evni ella ynskir at fáa okkurt avíst mál nærri viðgjørt, er tú vælkomin at senda okkum eitt bræv til mf@mf.fo
Løgfrøðislig tænasta
Limir eru tryggjaðir í sínari starvssetan við sáttmálum felagsins við reiðara- og arbeiðsgevarafeløg. Felagið kann altíð veita hjálp, ráð og vegleiðing í samband við ivamál um arbeiðis- og lønarviðurskifti. Felagið hevur støðugt samband við advokat og kann altíð veita løgfrøðislig hjálp, um tørvur er á tí.
Fundir
Í samband við samráðingar verður skipað fyri fundum fyri limir, innan tað ávísa sáttmálaøki, sum samráðst verður um. Her hevur tú høvi til at seta fram tíni ynski um broytingar og ábøtur.
Trygging
Allir limir felagsins kunnu vera við í samlagstryggingini. Limir, ið starvast umborð á føroyskum fiskiskipum ella handilsskipum, sum eru umfataði av sáttmála við Maskinmeistarafelagið, eru tryggjaðir við einari skipan, ið er tengd at mynstringini og skulu ikki sjálvir gera meiri við hetta.
Ein sáttmáli umfatar nógv ymisk viðurskifti, ið kunnu hava týdning fyri trivnaðin á einum arbeiðsplássi bæði á sjógvi og landi.Í høvuðsheitum er talan um setanar- og uppsagnarreglur, løn, eftirløn, frítíð og eftirútbúgving.
Afturat hesum kann ein starvsetan umfata ymiskar aðrar ágóðar sum serstakar viðbøtur, fríðan bil, teldu og teldusamband, fartelefon o. a.
Tað hevur stóran týdning fyri nevndina at kenna ynskini hjá limunum og tú er tí altíð vælkomin við at seta fram ynskir og hugsanir um øll sáttmálaviðurskifti. Hetta kann gerast við at skriva til felagið og/ella at taka málið upp á kjaktorginum.
Løn
Lønin skal nøkta fíggjarliga tørvin hjá løntakaranum og tí hevur hon sjálvandi stóran týdning.
Eftirløn
Seinastu árini hevur nógv verið tosað um eftirløn og skiftandi landsstýri hava havt tað sum mál at finna eina loysn á hesum máli, men tað hevur gingið sera striltið. Mangt bendir á, at eftirløn framhaldandi verður samansett av gjøldum frá fleiri skipanum og ein part av hesum má hvør einstakur gjalda gjøgnum egna eftirlønarskipan. Hetta er tí ofta ein partur av einum samráðingarúrsliti.
Frítíð
Tað eru í flestu førum greiðar reglur um frítíð, men viðhvørt kann frítíð gerast ein partur av einari semju. Talan kann tá vera um at skerja ella økja frítíðina.


text:
Kunngerð um broyting í kunngerð um fíggjarligt frípláss
(Hækking av inntøkumarki)
§ 1
Í kunngerð nr. 88 frá 17. juni 2009 um fíggjarligt frípláss verða gjørdar hesar broytingar:
- § 1 verður orðað soleiðis:
“§ 1. Fult fíggjarligt frípláss kann játtast eftir løgtingslóg um dagstovnar og dagrøkt § 6 a, stk. 2 um inntøkugrundarlagið er 253.300 kr. ella lægri.
Stk. 2. Fyri inntøkur hægri enn 253.300 kr. til og við 254.100 kr. verður veitt 95% frípláss. Eftir hetta lækkar fríplássið við 1% fyri hvørjar 800 kr. inntøkugrundarlagið er hægri enn 254.100 kr.
Stk. 3. Inntøkumarkið sambært stk. 1 og 2 verður á hvørjum ári javnað við lutfalsligu lønarhækkingini sambært sáttmála millum Føroya Arbeiðsgevarafelag og Føroya Arbeiðarafelag.
Stk. 4. Landsstýrismaðurin kunnger á hvørjum ári, í seinasta lagi 1. juni, í rundskrivi eina útrokningartalvu, sum vísir inntøkumarkið fyri fíggjarligum fríplássi, og hvussu nógv fíggjarligt frípláss kann játtast tí ávísa inntøkugrundarlagnum.”
- Í § 3, stk. 1 verða nr. 3 og 4 strikað.
Nr. 5-9 verða eftir hetta nr. 3-7.
- Í § 3, stk. 3 verður “og váttan frá Almannastovuni um uppihaldsveitingar” strikað.
- § 3, stk. 4 verður orðað soleiðis:
“Stk. 4. Tá inntøkugrundarlagið verður uppgjørt, skulu skattafríar inntøkur sambært stk. 1, nr. 2-5 upproknast soleiðis, at tær samsvara við skattskylduga inntøku, og síðani leggjast afturat skattskyldugu inntøkuni.”
- Í § 3 verða sum stk. 5, 6 og 7 sett:
“Stk. 5. Er skattskylduga inntøkan 65.000 kr. ella hægri, verður funnið fram til inntøkugrundarlagið við at leggja afturat skattskyldugu inntøkuni eina upphædd samsvarandi við skattafríu inntøkuna faldað við 1,83.
Stk. 6. Er skattskylduga inntøkan lægri enn 65.000 kr., verður fyrst funnið fram til samlaða nettoinntøkugrundarlagið, og síðani verður inntøkugrundarlagið funnið við at upproknað samlaða nettoinntøkugrundarlagið til skattskylduga inntøku. Samlaða nettoinntøkugrundarlagið verður roknað soleiðis:
1) Er skattskylduga inntøkan hægri enn 30.000 kr., men lægri enn 65.000 kr., er samlaða nettoinntøkugrundarlagið nettoinntøkan umframt 75% av skattskyldugu inntøkuni umframt 6.300 kr.
2) Er skattskylduga inntøkan 30.000 kr. ella lægri, er samlaða nettoinntøkugrundarlagið nettoinntøkan umframt 96% av skattskyldugu inntøkuni.
Stk. 7. Samlaða nettoinntøkugrundarlagið sambært stk. 6 verður upproknað til skattskylduga inntøku soleiðis:
1) Er nettoinntøkugrundarlagið 28.750 kr. ella lægri, verður nettoinntøkugrundarlagið faldað við 1,04.
2) Er nettoinntøkugrundarlagið hægri enn 28.750 kr., men lægri enn 54.900 kr., verður nettoinntøkugrundarlagið faldað við 1,34, og síðani verður 8.500 kr. drigið frá.
3) Er nettoinntøkugrundarlagið 54.900 kr. ella hægri, verður nettoinntøkugrundarlagið faldað við 1,83, og síðani verður 35.400 kr. drigið frá.”
§ 2
Henda kunngerð kemur í gildi 1. august 2015.
Almannamálaráðið, 29. mai 2015
Annika Olsen (sign.) landsstýriskvinna/
Eyðun Mohr Hansen (sign.)


text:
Døgurði í Bygdahúsinum 2 hvítusunnudag 16.mai
Tað er Strálan sum skipar fyri og ger tað møguligt at tekna seg til ein góðan døgurða 2 hvítusunnudag kl.13
Tað verður ein trýrætta menu:
Aspargessuppa
Lambskjøt og oksakjøt
Kaffi / te og dessert
Drykkjuvørur fáast til keyps.
Kostnaður 200 kr
Børn 7 til 12 ár 100 kr
Børn undir skúlaaldur 40 kr
Børnini sleppa í hoppiborgirnar – eisini sýna vit barnafilm í biosalinum
Tekning á tlf 216500 ella send mail til stralan@stralan.fo
Freistin at tekna seg er hóskvøldið 12. Mai
Strálan
Myndir
- Fifa 2010
- Sjavsur
- Stevnur
- Strálan - bovla apríl 2011
- Venjingarhøli


text:
Peninga- og fíggjarviðurskifti
Javnin hjá fíggjastovnunum lýsir allar ognir (aktiver) og alla skuld (passiver), ið fíggjarstovnarnir hava. Per definitión skulu hesar báðar síðurnar av javnanum vera líka stórar.
Savnið fevnir um føroysku peningastovnarnar, herundir deildir teirra í útlondum.
Tættir (dimensiónir) í hesum savninum eru: tíð, fíggjaramboð, land og geiri:
- Tátturin 'Fíggjaramboð' er stigskipaður. Á fyrsta stigi verða fíggjaramboð flokkaði í 'Ogn' og 'Skuld'. Á næsta stigi verða hesi útgreinaði til 'Kassi', 'Útlán', 'Lánsbrøv' o.s.fr..
- Fíggjaramboð verða skift á land, har hetta letur seg gera. Útlán verða t.d. skift á føroyskar og útlendskar lántakarar.
- Fíggjaramboð verða somuleiðis skift á geira, har hetta ber til. "Í einum uppbýti eftir geira er bólkiningin treytað av slagi av ognarskapi, hvørt talan er um framleiðslan fer fram sambært marknaðartreytum ella ikki, og um endamálið er við vinningi fyri eyga ella ikki."
Upphæddir verða vístar í mió. kr og stava frá javnum við mánaðarlok.


text:
Burtursæð frá fyrsta og síðsta dystinum í landskappingini hevur tað higartil í ár gingið sum eftir ánni hjá skálamonnum.
Tíggju spælarar hava verið við í øllum seks landskappingardystunum. Ein av teimum er framrættaði síðuspælarin í høgru Edvin Jakobsen.
Nú er tað greitt, at Edvin verður ikki við sunnudagin, tá ið Skála verður gestur í Gundadali hjá HB, og Edvin verður ikki at síggja fleiri tær næstu ferðirnar.
Hann var ikki við í 5-1 steypasigrinum ímóti TB 2. páskadag, og i 2-1 tapinum á heimavølli skírisdag ímóti EB/Streymi var hann bara á vøllinum í ein lítlan tíma.
Dómaraseðilin sigur, at tað var í 57. minutti, at Edvin Jakobsen varð skiftur út. Orsaka av pínu í knænum noyddist hann av vøllinum. Nú er staðfest, at skaðin er so mikið álvarsligur, at tað verður neyðugt at halda steðg frá fótbóltinum í ein mánað ella kanska meiri enn tað.
Ímóti EB/Streymi var Andreas Egeberg Jacobsen avloysari, og ímóti TB var Ronni Møller-Iversen í høgru, meðan Janus Svabo Samuelsen var í 10ara leiklutinum, sum Ronni Møller-Iversen annars hevur verið í. Tað gekk væl hjá Janusi, sum skoraði tvey mál.
28 ára gamli Edvin Jakobsen hevur bara umboðað barndómsfelagið. Í fjør var hann á liðnum í 24 landskappingardystum á besta liðnum.


text:
Vágur hevur verið nýggjársbygd burturav, og seinastu árini hevur verið gjørt enn meira burturúr, soleiðis at hugnin og veitslan gerst enn betri og fjølbroyttari.
Av hesum kann nevnast stórt morgunmatarborð, kirkjurenning, faklagongd, konsert, dansur, stroyming og annars hugni í grannaløgum.
Men eitt sum er vorið ein fastur táttur hesi mongu seinastu árini, er hugnaliga og fríska tiltakið nýggjársaftansmorgun, tá ið fólk savnast við Vágs Kirkju og hiðani leggja leiðina til Porkeris og har vent verður við Porkeris Kirkju og síðani fari inn aftur til Vágs Kirkju.
Tað er rørslufelagið í Suðuroynni Hvistan, ið fyriskipar hetta og hevur hetta tiltakið veruliga voksi seg størri fyri hvørt ár ið fari er. Í fjør tá ið tiltakið fór av bakkastokki fyri 7. ferð og tá fór luttakaratalið uppum tey 70, so spennandi verður at síggja hvussu luttøkan verður í ár, men eitt er greitt og tað er at áhugin fyri at vitja í Vági nýggjársaftan er vaksandi.
Kirkjurenningin í Vági nýggjársaftan, byrjar kl. 10.00 við Vágs Kirkju og øll eru vælkomin, at renna, spáka, trilla ella súkkla.


text:
Verkætlan
Nýggja tilbúgvingarstøðin gevur sløkkiliðinum munandi betri umstøður at arbeiða undir, og samlar alla tilbúgvingarútgerð á einum stað. Samstundis kann nýggi bygningurin brúkast sum ein miðstøð, tá tilbúgvingin verður sett í gongd og sløkkiliðið verður kallað út. Sløkkiliðið hevur áðrenn leigað seg inn í hølir í Leirvík, og útgerð hjá sløkkiliðinum er á goymslu ymsastaðni í kommununi. Støðin er staðsett í Leirvík fyri at hava tilbúgving so tætta sum gjørligt á báðum síðum av Norðoyatunlinum.
Væntast liðugt: juni 2019
Kostnaður: 12,5 mió.
Arbeiðstakarar: KBH (jørð, betong og timbur), El-teknik (el), Zacharis Leitisstein (VVS)
Stødd: 600 m2
Bygningurin væntast at verða liðugt málaður í hesi vikuni. Annars eru onkrir snøklar eftir at gera. Tilbúgvingarleiðarin er fluttur inn.
Bygningurin er liðugur og verður avhendaður 3. juni. Annars mangla bert snøklar fyri at gera tilbúgvingarstøðina lidna.


text:
2017 kann enda sum gott partabrævaár
- 18 Oct 2017
- - LÍV
Marknaðarinnlit - Oktobur 2017
Tað gongur sera gott búskaparliga í heiminum. Hetta sæst millum annað aftur í, at nýggj forsøgn hjá Altjóða Gjaldoyragrunninum (IMF) uppmetir væntaða búskaparvøksturin í heiminum. Samstundis metir IMF, at inflatiónin verður verandi á lágum stigi. Hendan støðan er jalig fyri inntøkurnar hjá virkjum og sostatt stimbrandi fyri partabrøv. Hóast eingin kennir framtíðina og íleggjarar javnt og samt mugu taka atlit til íløguváðan, eru góð útlit fyri, at 2017 endar sum enn eitt gott partabrævaár.
Allir íløguflokkar góvu vinning í septembur
Eftir tríggjar mánaðir við halli frá partabrøvunum, fingu hesi eina endurreisn í septembur. Farna mánaða hækkaðu partabrøvini, ið LÍV ger íløgu í, heili 3,28%. Síðani ársbyrjan hava partabrøvini nú givið samlaðan vinning á 8,02%. Báðir lánsbrævaflokkarnir høvdu eisini vinning í septembur, hóast hesin var sera avmarkaður hjá donsku lánsbrøvunum. Donsku lánsbrøvini hækkaðu einans 0,01% farna mánaða, og síðani ársbyrjan hava hesi lánsbrøvini givið vinning á 1,48%. Betri gekst hjá ”øðrum lánsbrøvum”, sum fevnir um lánsbrøv, ið ikki eru virðissett í donskum krónum. Í septembur góvu hesi vinning á 0,16% soleiðis, at samlaði vinningurin higartil í ár er á 4,01%. Samanumtikið hevur íløgan við lægra váðanum nú givið vinning á 1,03% higartil í ár og íløgan við hægra váðanum vinning á 3,41%. Ískoytið í septembur var ávíkavist 0,25% og 0,81%.
Heimsbúskapurin er sera væl fyri
Farna mánaðin hevur lítið verið at hoyrt frá teimum báðum Kim Jong Un og Donald Trump. Staðfestast kann eisini, at fíggjarmarknaðirnir ikki hava verið darvaðir av teirra orðastríði. Seinasta orðið er tó ikki sagt teirra millum, so framhaldandi kunnu hóttanir teirra millum fáa rúmd í fjølmiðlunum. Í Týsklandi hevur verið val. Hóast flokkurin hjá sitandi ríkiskanslara, Angelu Merkel, misti atkvøður, varðveitti hon valdið. Sostatt kann væntast, at hon, saman við franska Macron, fer at tryggja Evropa politiskt. Hinvegin kann ynskið hjá Katalonia at slíta frá Spania seta dám á ES og vikna evruna, men ein veik evra stimbrar evropiska búskapin. Farnu vikurnar hava sum heild verið merktar av sera góðum tíðindum um heimsbúskapin. Herumframt hevur Altjóða Gjaldoyragrunnurin (IMF) uppmett væntaða búskaparvøksturin í heiminum. Orsøkin til hetta er í stóran mun ein uppmeting av vøkstrinum í londum sum Suður Korea, Kina, Suður Afrika og India. Hinvegin væntar IMF, at vøksturin í USA, Evropa og Japan fer at slakka eitt sindur av, men fer kortini at vera á høgum stigi. Vøksturin verður vætandi stuðlaður av høgari privatari nýtslu og góðum lánsmøguleikum til vinnulívið, ið førir við sær váðafýsni og økt virksemi. Samstundis væntar IMF, at inflatiónin, í heimshøpi, verður verandi niðanfyri málið á 2% í ár og í 2018.
Enn góð partabrævaútlit
Støðan í heimsbúskapinum, er stuðlandi fyri partabrøv. Tí eru góð útlit fyri, at partabrøvini, sum hava staðið seg væl í ár, framhaldandi kunnu standa seg væl. Lýsta búskapargongdin er jalig fyri inntøkurnar hjá virkjunum. Tá inflatiónin samstundis væntandi verður á lágum stigi, vil hendan tálma væntandi hækkingar í lánsbrævarentunum. Partabrøvini vilja tí framhaldandi verða tann íløgan, ið kann væntast at geva besta vinningin, og tí eru tað partabrøv, sum íleggjarar ynskja at eiga mest í. Fyri fyrstu ferð síðani árini undan 1999, hava vit sæð partabrævamarknaðir, ið eru hækkaðir seks ár á rað, men einki varðir í ævir. Ætlanirnar hjá mið- og tjóðbankum at fáa leiðandi renturnar upp á nøktandi stig og metingin hjá eitt nú miðbankanum í USA um, at inflatiónin sum frálíður fer at hækka, kann føra við sær, at tá vit koma nakað inn í 2018, kunnu lánsbrævarenturnar fara at hækka, hóast spakuliga. Stóri spurningurin er tí, hvussu nógv lánsbrævarenturnar skulu hækka, áðrenn íleggjarar meta lánsbrøv verða nóg gevandi alternativ til partabrøv. Farast má tí fram við varsemi, tí eingin kennir framtíðina, men góð útlit eru fyri, at 2017 endar sum gott partabrævaár.
Síðani ársbyrjan hava partabrøvini nú givið samlaðan vinning á 8,02%.


text:
Erik Hamrén verður nýggi landsliðsvenjarin hjá Íslandi. Tað skrivar felag hansara á Twitter.
Mamelodi Sundowns FC, har Erik Hamrén starvast í løtuni sum tekninskur stjóri, skrivar, at sáttmálin við Hamrén er slitin, tí at hann nú verður venjari hjá Íslandi, sum luttók í HM í Russlandi í summar.
Erik Hamrén er fyrrverandi svenskur fótbóltsleikari og hevur verið venjari hjá eitt nú AIK, Aab Aalborg, Rosenborg og venjari fyri svenska landsliðið.
Hamrén var venjari hjá Svøríki frá 2009-2016, og leiddi landsliðið til EM í 2012 og 2016.
Íslendska fótbóltssambandið hevur ikki váttað tíðindini enn, men sambært íslendska morgunblaðnum verður Hamrén avdúkaður sum nýggjur landsliðsvenjari á tíðindafundi hjá íslendska fótbóltssambandinum við Laugardalsvøllin í morgin.
Media Release:— Mamelodi Sundowns FC (@Masandawana) August 6, 2018
Mamelodi Sundowns have announced that their Head of Technical, Erik Hamren has been released from his contract to take over as the national coach of Iceland, which participated in the FIFA World Cup in Russia.
1of2...


text:
Nú verður ikki longur frítt at sigla kring Ramsar-oyggjarnar Nólsoy, Skúvoy og Mykines.
Sunnudagin 15. apríl er fyrsti dagur, at skip og bátar, sum eru nærri enn 500 m úr landi úr Mykinesi, Skúvoy og Nólsoy, ikki kunnu sigla skjótari enn 8 fj/t.
Í nýggju kunngerðini um sigling kring Ramsar-oyggjarnar Nólsoy, Skúvoy og Mykines, sum kom í gildi í fjør er ásett, at í tíðarskeiðinum frá 15. apríl til og við 31. august er bannað at sigla skjótari enn 8 fjórðingar um tíman nærri enn 500 metrar úr landi kring alla oynna í Skúvoy og Mykinesi og pørtum av Nólsoy.
Óneyðugur gangur, t.d. harður tónleikur og sigling við vatnskootarum er eisini bannað í nevnda tíðarskeiði.
Bannið er galdandi fram við landi, har stórur vandi er fyri, at tað kann órógva fuglalívið.
Bannið fevnir um øll skip og allar bátar uttan skip í fastari rutusigling til hesar oyggjar, men skulu hesi før í størst møguligan mun avmarka ferðina tá siglt verður nær landi í hesum økjum.
Her finnur tú kunngerðina um sigling kring Ramsar-oyggjarnar Nólsoy, Skúvoy og Mykines. Í kunngerðini eru myndir, sum vísa økini, har ikki er loyvt at sigla skjótari enn 8 fj/t í tíðarskeiðinum frá 15. apríl til 31. august.
Les meira um Ramsar-arbeiðið her
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur
Avgreiðslutíðir í summar
15-07-2019
Umhvørvisárinsmeting av vindmyllum …
09-07-2019
Umhvørvisárinsmeting av sólorkuskip…
09-07-2019
Stjórin tók avgerðina at seta leiða…
05-07-2019
IRF fingið umhvørvisgóðkenning til …
03-07-2019
Árinsmeting av vindmyllulund í Hoyv…
03-07-2019
Telefontíð hjá Tinglýsing
28-06-2019
Strangari reglur fyri brenniolju ti…
27-06-2019
Umhvørviskrøv til gerð av bátahyli …
27-06-2019
Nýggj heimasíða við føroyakortum
18-06-2019


text:
Tveir brøður, Sólarn Isaksen og Marne Isaksen hava verið í fútarættinum í dag í sambandi við eina trætu ímillum seg og Bakkafrost. Trætan snýr seg um hummarafiskarí í Haraldssundi, har Bakkafrost eisini hevur aliloyvi.
- Vit søktu um veiðiloyvi í desembur mánaða fyri 2019. Tað gingu nakrir dagar, og vit fingu báðir loyvi, sigur Sólarn Isaksen, sum eigur bátin Benjamin, ið hevur hummaraloyvi í haraldssundi. Beiggi hansara, Marne Isaksen, sum eigur bátin Svartaberg, hevur loyvi á sama øki.
Men sambært Sólarn Isaksen er lítið av plássi eftir á fjørinum, tí Bakkafrost hevur troðka hummaraveiðuna vekk.
- Tað er bara eitt lítið øki eftir í fjørinum, har nakað av hummara er. Vit hava roynt at leita í øllum økinum, men hóast vit fáa nakað av hummara, er talan um lítla mongd, sigur Sólarn Isaksen, ið greiðir frá, at teir allatíð hava flutt seg undan Bakkafrost, sum hevur aliloyvi í Harldsundi.
Brøðurnir hava loyvi á 1,5 tons í part, men sambært Sólarn Isaksen kunnu teir kanska fáa 100-200 kilo um ári til samans, um teir ikki sleppa at draga uttanfyri Skálatoftir, sum sambært Sólarn er einasta øki, ið er eftir, har hummari er.
- Nú hendir tað, at Bakkafrost eisini fær loyvi at seta aliringar upp í tí síðsta økinum, har nakað av hummara er. Eg verði ringdur upp og biðin um at flyta rúsurnar, men eg havi nokta at gera tað, greiðir Sólarn Isaksen frá. Hann sigur hetta vera grundina til, at málið er enda í fútarættinum. Og hann er heldur ikki í iva um avleiðngarnar, um hann og bróðurin ikki fáa loyvi at halda fram í økinum.
- Um vit ikki sleppa at draga uttanfyri Skálatoftir, so gevast vit, tí so er onki eftir, sigur Sólarn Isaksen at enda.


text:
Orð: Andraé Crouch (1. og 2. ørindi) og Árni Jacobsen (3. ørindi)
Lag: Andraé Crouch
Týtt: Árni Jacobsen (1. og 2. ørindi)
1. Tað blóð, á krossinum fleyt hin dag
á hinum oydna stað,
tað blóðið gevur megi dag um dag,
aldri missa tað kann sín mátt!
Niðurlag: Tað røkkur upp til fjallanna hæddir
og flýtur í djúpastu dalar.
Tað blóðið gevur megi dag um dag,
aldri missa tað kann sín mátt!
2. Tað linar pínu og grøðir sár,
turkar burt sorgartár.
Tað blóðið gevur megi dag um dag,
aldri missa tað kann sín mátt!
3. Frá syndaskuldum tað gevur grið,
veitir í ævir frið.
Tað blóðið gevur megi dag um dag,
aldri missa tað kann sín mátt.


text:
- Tíðindi, mentan og ítróttur
Iran vísur aftur skuldsetingini frá USA
Svarið er komið frá einum sendifólki í iranska starvsfólkahópinum í ST í New York.
Eftir álopini í gjár seg amerikanski uttanríkisráðharrin, Mike Pompeo, at sum USA sær tað, hevur Iran ábyrgdina.
USA hevur almannakunngjørt eitt sjónband, sum skal prógva hetta. Fleiri lond hava sagt, at tey síggja onga orsøk til at ivast í upplýsingunum frá USA.
Eitt norskt og eitt japanskt felag eiga tangaskipini, og skipini fluttu etanol og metanol, tá tey vórðu álopin.
Sí eisini


text:
Opið á Hvalastøðini við Áir í summar
Hvønn fríggjadag til 30. august verður Hvalastøðin við Áir opin fyri almenninginum við rundvísing tríggjar ferðir um dagin
Síðani 2011 hevur verið arbeitt við at umvæla og restaurera øll húsini á Hvalastøðini. Hon var um at fara, og tað var í tøkum tíma, at varðveitingarætlanin fór í gongd. Verkætlanin er ikki liðug.
einasta varðveitta hvalastøðin
Hvalastøðin við Áir hjá norsk-skotsku fyritøkuni Christian Salvesen í Leith í Skotlandi byrjaði sítt virki í 1905. Hon er tann einasta av teimum sjey norsku hvalastøðunum í Føroyum, sum er varðveitt. Hvalastøðin við Áir er ein týðandi og einstakur ídnaðararvur.
Hevur tú hoyrt um Ebenezer, Kristnastovu, Fuguna, Kvernuna og Tørkuna? Beinknúsarar, spøl, lýsitangar, mjølverksmiðja, smiðja, Planurin, hús og bygningar standa sum varðar frá einari farnari tíð. Ein framsýning um hval og hvalaveiðu verður eisini at síggja inni í Smiðjuni.
Hvalastøðin hevur opið soleiðis í summar:
Hvønn fríggjadag frá 12. juli til 30. august kl. 10.00 til 17.00
Kostnaður:
Børn til og við 15 ár: ókeypis
Vaksin 60 kr.
Pensjonistar 30 kr.
Bólkar (á minst 10) 40 kr.
kl. 11.00, 13.00 og 15.00 er rundvísing við guide. Tað kostar 20 kr. eyka. (Til ber eisini at ganga runt sjálvi)
Í sambandi við at Hvalastøðin letur upp, skipa Tjóðsavnið og Sunda Kommuna fyri almennari móttøku á Hvalastøðini Fríggjadagin 5. juli 2019 kl. 15.
Admission fees and opening hours:
Every Friday from 12th of July to 30th of August, 10am - 5pm.
Children 0-16 years free of charge.
Adults 60 DKK
Senior citizens 30 DKK
Groups (min.10 - max 30 pers.) 40 DKK/person.
Guided tours at 11am, 1pm and 3 pm. 20 DKK
Bookings on:
Tel: + 298 790 580
Email: savn@savn.fo


text:
Orð og lag: Aage Samuelsen
Týtt: Kajfinn Hammer
1. Ei finnist á jørð ein so eydnusom sál,
sum hon, sum sær Himmalin setti sum mál;
hon fríað frá Satan man standa
trygg í hvørjum komandi vanda.
2. Hon gleðir seg yvir Guðs veldugu makt,
og trýr hvørjum Orði, sum Hann hevur sagt.
Har stendur, Hann Síni vil varða
um tey gjøgnum eld her enn fara.
3. Tá Dávid við frímóð’ mót Goliat gekk,
hann undurfult dirvi frá Himlinum fekk.
Ei Goliat kundi hann særa,
hann Guð hevði lovað at varða.
4. Og falla enn túsindir við tína lið,
og fíggindar argir ei geva tær frið,
í stríðnum Hann teg tó vil varða
um her tú til Hann bert vilt fara.
5. So mangan var leið teirra frelstu so trong,
men altíð tey áttu í hjarta ein song!
Við lovsangi framá tey fara
og syngja: Guð okkum skal varða!
6. Til reiðar teg ger til hin seinasta dag,
og lat teg nú frelsa, so sál tín kann glað
við Honum til Himmalin fara,
har ævigt Hann teg tá skal varða.


text:
Týskvøldið kl. 19:30 skipar Íverksetarahúsið fyri spennandi kunning um íverksetan og nýhugsan fyri allar eysturoyingar í býráðshøllini í Runavík.
Kvøldið byrjar kl. 19:45 við navnframa tónleika íverksetanum Hanusi G Johansen.
Klæmint Østerø, formaður í Vinnu- og havnarnevndini í Runavíkar býráði, bjóðar vælkomin og greiðir frá ætlanum á vinnuøkinum.
Síðani fer Annika Steintórsdóttir, heimasíðurøkil og verkætlannarfólk í Íverksetarahúsinum, at greiða frá virkseminum higartil.
Eftir tað tekur multi íverksetin Regin Dalsgaard yvir og greiðir frá sínum fjøltáttaða íverksetaravirksemi seinastu árini.
Kaffi, køkur og Hanus eru á skránni í støðginum.
Rani Nolsøe, stjóri í Íverksetarahúsinum, fer at tosa um og vísa amboð, sum gera tað lættari hjá íverksetum at koma í gongd, at yvirliva og menna seg víðari fram. Rani fer eisini stutt at greiða frá ætlanunum hjá Íverksetarahúsinum í 2009.
Fundurin endar uml. kl. 21:30.
Allir Eysturoyingar vælkomnir.


text:
Depilsráðið
Uppgávur hjá depilsráðnum
Depilsráðið virkar sbrt. løgtingslóg nr. 79 frá 22. mai 2015 um skúladepil í Marknagili.
Les lógina her.
Meginuppgávurnar hjá depilsráðnum eru:
1)
– at styrkja samband og samskifti úteftir og dygd og menning inneftir
– at veita rekaranum ráð og gera tilmæli viðvíkjandi fyriskipan, útbúgvingum og strategi
– at virka fyri at Glasir í størst møguligan mun bjóðar út yrkisfakligar grund-, eftir- og
víðariútbúgvingar, ið eru viðkomandi fyri tørvin hjá vinnuni.
2) at hava yvirskipaðu ábyrgdina av tí inntøkufíggjaða virkseminum hjá Glasi
Eru spurningar ella uppskot til depilsráðið ber til at venda sær til formannin Sigurð Ó. Vang á fart. 21 39 23 ellasigurd@torshavn.fo
-
Limir í Depilsráðnum
Sigurð Ó. Vang, umboðandi Føroya Kommunufelag (formaður)
Magnus Magnussen, umboðandi Vinnuhúsið (næstformaður)
Anna Johannesen, umboðandi Starvsmannafelagið
Eli Brimsvík, umboðandi Landsfelag Handverkaranna
Gunnar Mohr, umboðandi Vinnuhúsið
Súsan Klein Gregoriussen, starvsfólkaumboð, Glasir
Una Joensen, starvsfólkaumboð Glasir
Sámal Pauli B. Petersen, SP, lesandi/næmingaumboð, Glasir
Bogi Bech Jensen, rektari, Glasir
-
Varalimir í depilsráðnum
Niels á Reynatúgvu, umboðandi Starvsmannafelagið
Dánjal Pauli Djurhuus, umboðandi Landsfelag Handverkaranna,
Jonhard Mikkelsen, umboðandi Føroya Kommunufelag
Mouritz Mohr og Ása Hansen, umboðandi Vinnuhúsið
Unn Zachariassen og Christina Nolsøe, starsfólkaumboð, Glasir


text:
Seinastu dagarnir hevur Páls Høll havt óvanliga og forkunnuga vitjan, tí heimsins besti kvinnuligi svimjari, Katinka Hosszú úr Ungarn hevur verið í Páls Høll á venjingarlegu. Við á ferðini, var eisini venjarin hjá Katinku, Arpi Petrov og svimjarin Jaouad Syoud.
Hvørt ár leggja nógvir svimjarar og svimjilið leiðina til Vágs til Páls Høll á venjingarlegu, men Katinka Hosszú er uttan samanbering størsta svimjistjørnan, sum vit hava havt á vitjan – og eru vit sera stólt um at fáa so forkunnuga vitjan.
Saman við Katinku Hosszú vóru eisini føroysku landsliðssvimjararnir á venjingarlegu í Vági og svimjarir í hava klára silvurnál, vóru eisini boðin við á venjingarlegu.
Arpi og Katinka høvdu eisini ein fyrilestur í Marghølllini fyri svimjarinum.


text:
Landbúnaður
Landbúnaður er at velta grøði til matna ella fóður og at hava alidjór. Haðan fæst t.d. egg, ull, kjøt og mjólk. Landbúnaður hevur alstóran týdning fyri heimsins fólk. Tey fleiri enn 6,9 mia. fólkini skulu hava mat, og landbúnaðurin gevur nógvum fólki arbeiði. Nútímans landbúnaður krevur nútímans amboð og maskinur at bera seg fíggjarliga. Har skal verða pløgt, harvað, sátt, og seinni sprænt fyri skordjórum og soppum, og at enda skal verða heystað, alt verður gjørt við maskinum.
Fyrr vóru ross nýtt at draga amboð, og á gørðunum vóru húskallar og arbeiðskonur. Nú koyrir bóndin sjálvur traktorin. Um heystið verður akurin skorin við stórum maskinum, tær treskja beinanvegin. Nú á døgum er umráðandi at vinna so nógv sum til ber av landinum. Neyt standa inni alt árið, hønur eru í alt ov smáum búrum, og kálvar fáa bara okkurt serligt at eta, og kjøtið skal hava ávísan lit. Nógv eru ónøgd við ta viðferð, djórini fáa, og sumstaðni er landbúnaðurin komin í ringt orð. Men vanligast er, at djórini verða væl viðfarin.
Øll grøði, vit velta, er ættað undan villum plantum. Í nógv túsund ár eru fræ úr teimum bestu platunum vald burturúr. Til dømis er serstakt maltbygg, sum er serliga væl egnað til ølbrygging. Í Amerika er komið fram til serligt hveitislag, sum stendur ímóti skordjórum og soppum, og sum eisini fruktar væl. Nógvir bøndur reka landbúnað eftir natúrligum reglum. Teir fara ikki so ofta um jørðina ella spræna fyri skaðadjórum. Heldur brúka teir natúrlig tøð enn handilstøð. Fruktin av slíkari jørð er ofta dýrari, men mong halda hana vera sunnari.
Nógvastaðni í heiminum eru týðandi mentanir sprotnar úr landbúnaðinum í áardølum; til dømis. tann sumeriska mentanin, ið verður hildin at vera tann elsta hámentanin í søguni. Sumeriska fólkið livdi fyri meira enn 4000 árum síðani í Mesopotamia við áirnar Evfrat og Tigris í tí landinum, sum nú eitur Irak. Indusdalurin í landinum, sum nú eitur Pakistan, er eitt annað dømi um eitt øki, har fólk hava livað av framkomnum landbúnaði í nógv túsund ár.
Landbúnaður í FøroyumRætta
Landbúnaðurin hevur hesi seinnu árini aftur fingið størri týdning. Nógv er velt upp úr nýggjum, og fleiri tíðarhóskandi fjós eru bygd. Í Føroyum eru umleið 70 000 áseyðir og 1200 neyt. Undan hesum 1200 neytunum fæst øll mjólkin, ið neyðug er. 400 festibøndur sita við uml. helvtini av jørðini, og umleið 5000 óðalsmenn eiga hina helvtina. Stórur partur av innangarðsjørðini er traðarbrúk.
Seyðahaldið er uttan iva tann greinin innan landbúnaðin í Føroyum, sum hevur størsta áhugan hjá føroyingum. Í Føroyum broyttist landbúnaðurin lítið fram at 20. øld. Bøndurnir vildu treyðugt taka við nýggjum og hildu seg til gamlar og mannkrevjandi arbeiðshættir. Vend kom í, tá ið ungu menninir seinast í 19. øld fóru til skips heldur enn at vera húskallar. Ráðgevi varð settur í 1885, og í 1892 varð skipað fyri royndarbrúki í Kirkjubø. Í 1908 verður Meiaríið í Havn bygt. Í 1919 kom dýralækni og í 1921 kom royndarstøð.


text:
UMBOÐSRÁÐSVALIÐ 2019
- 08 Nov 2018
- - LÍV
Vit sóknast eftir 35 umboðsráðslimum
Hevur tú hug at mynda framtíðina hjá størsta lívstryggingar- og pensjónsfelag í Føroyum, stendur tær í boði, at gerast valevni til umboðsráðið hjá Ognarfelagnum LÍV.
Ognarfelagið eigur 50% av Pf.LÍV Holding.
Ásetingar í sambandi við uppstilling:
* Tú ert limur í LÍV
* Hevur 5 stillarar
* Ert ikki í starvi ella nevnd/umboðsráði hjá fyritøku, sum kappast við LÍV.
Ynskir tú at bjóða teg fram sum valevni, er freistin 1. desember 2018.
Uppstillingarskjalið er at finna á www.liv.fo/URV2019
Her finnur tú eisini upplýsingar og neyvari ásetingar í sambandi við valið.
Tú ert eisini vælkomin inn á gólvið hjá LÍV at heinta uppstillingarskjalið.
Umboðsráðsvalið fer fram í tíðarskeiðnum 4. - 25. januar 2019.
Hug at. mynda framtíðina hjá størsta lívstryggingar- og pensjónsfelag í Føroyum?http://www.liv.fo/URV2019


text:
Orð og lag: James Milton Black
Týtt: Veitst tú, hvør hevur týtt tekstin til føroyskt, so boða okkum frá umvegis teldupost.
1. Tá ið Jesus kemur, verður neyðin stór um heimin her,
tí Guds børn tá eru horvin, og tá ei
nakar frelsast kann – mín vinur, ei ta vanlukku tær ger,
at tú enn Guds frelsuboði sigur nei.
Niðurlag: Enn í dag hann náði býður,
trúgv á hann, og tú ert fríur,
skjótur ver, tí tíðin líður.
Ja, í morgin kanska verður tað ov seint.
2. Ja, tann neyð, tað vónloysi, ið verður tá, ei sigast kann,
fleiri heim tá standa tóm – tey fóru øll
heim við Jesusi, tí øll tey høvdu trúð á hann, og nú
tók hann tey við sær inn í Guds føgru høll.
3. Onnur heim har verða eftir bert tað eina ella tvey,
áh, tann ræðsla, um tað, vinur, verður tú,
sum skalt leita eftir húski tínum og ei finna tey,
tí at Jesus tók tey heim í gylta búð.
4. Men tíverri verður mangt eitt heim, har eingin sleppur við,
tey mót Jesusi ei vildu taka her,
og nú finst ei náði longur, ei Guds vitni boða frið,
men bert dómur Guds og vónloysi tá er.
5. Hetta alt skjótt er ein veruleiki, vinur, hugsa tær,
hvat tað kosta kann at bíða enn ein dag
við at taka mót Guds soni – hann jú syndir tínar bar,
tá á krossinum hann doyði – trúgv bert tað.


text:
Ein av best umtóktu sjónvarpsrøðum nakrantíð er Beverly Hills 90210. Sendirøðin hevði sína stórheitstíð í 1990’unum. Fyrsti partur av røðini varð vístur tann 4. oktober 1990 og seinasti parturin varð vístur tann 17. maj 2000.
Nógv eru sum brúktu sínar seinnapartar í 90’unum við at hyggja eftir Brenda Walsh, Brandon Walsh, Kelly Taylor, Steve Sanders, Donna Martin, David Silver, Andrea Zuckerman og Dylan McKay. Og nú hava tey aftur møguleikan at síggja tey kendu andlitini.
Allir upprunaligu sjónleikararnir í sendirøðini eru við í nýggjari útgávu av gomlu sendirøðini. Allir uttan ein.
Dylan McKay, sum varð spældur av Luke Perry, verður ikki við. Tá tey av fyrstani tíð byrjaðu at tosa um at endurskapa sendirøðina, var ikki vist um Perry fekk verið við, tí at hann spældi við í sendirøðini Riverdale. Men síðani tá andaðist Luke Perry 52 ára gamal.
Nýggja sendirøðin verður fyrstu ferð send 7, august 2019, og veðrur seks partar long.


text:
Bringumynd av Jógvan Waagstein avdúkað
Tað er Norðoya Sparikassi, su saman við Klaksvíkar kommunu, ið hevur skipa fyri at seta upp hesa bringumyndina av tónlistamanninum, læraranum, myndlistamanninum Jógvani Waagstein.
Nógv var gjørt burturúr í dag, Signhild V. Johannesen, forkvinna í mentanarnevndini bjóðaði vælkomin í skúlahøllini, har ein móttøka fór fram, áðrenn sjálv avdúkingin bleiv gjørd yviri á Grundum hjá Vágsmonnum ella í býarlundini, sum tað eitur í dag. Kirkjúkórið í Christianskirkjuni lang, Andras Sólstein segði frá um Waagstein og Tónlistaskulin framførdi "Tíðin rennur sum streymur í á. Gulla Øregaard, abbadóttir Waagstein segði frá um abba sín. 17 sangarar sungu og ales Sólstein hugleiddi. Ingibjørg Hansen og Magni Huusgaard framførdu "Í búri" og at enda tók Marner Mortensen, stjóri í Norðoya Sparikassa samanum og bjóðaði øllum oman í býarlundina og niðanaftur í skúlahøllina aftaná til ábit.
Limir í Klaksvíkar Hornorkestri spældu til avdúkingina og tað var Gulla Øregaard ið avdúkaði.
Alex Sólstein greiðir frá:
JÓGVAN WAAGSTEIN
Hugleiðingar um ommubeiggja
Í átjanhundrað og áttatiárunum gingu í Gerðatúni tveir dreingir, sum báðir itu Jógvan og høvdu Joensen sum eftirnavn; páparnir vóru brøður og itu Sámikkal Lærarin og Óla Klokker, so dreingirnir vóru systkinabørn. Fyri at kenna teir at, so kallaðist annar Jógvan har Yvuri, og hin Jógvan í Skúlanum. Komnir il mans fingu teir sær báðïr nýtt eftirnavn. Jógvan har Yvuri kom at eita Jógvan Kjølbro og Jógvan í Skúlanum kom at eita Jógvan Waagstein, nøvn sum komu at festa seg í føroyska samfelagnum, annar sum fremsti vinnulívsmaður og reiðari, hin sum undangongumaður innan málningalist og tónleik. Kjølbro hevðï sítt virksemi her í bygdini, men Waagstein kom at búgva størsta partin av lívinum í Tórshavn. Men tað var ein serlig orsøk til tess.
Waagstein var liðugur sum lærari frá Jonstrup og Føroya Seminarium 1902-03 og var byrjaður í skúlanum her í bygdini saman við pápanum. Ásmundur úr Hvalvík segði einaferð fyri mær, at mamma hansara, sum gekk í skúla hjá Gamla Lærara, hevði sagt honum, at ein dagin kom Gamli Lærari inn í skúlastovuna og segði: Nu skal min søn Joen til Thorshavn for at være organist. Tað vil siga, at úr Havn hava teir sent boð eftir honum at koma at spæla orgul í Havnar kirkju, og tað er einki at siga til, at Waagstein, sum hevði sovorðan hug til tónleik og sang, og sum í lestrartíïni í Danmørk hevði fingið undirvísing sum oganistur, at hann tók av. Tí einasta pípuorgul í landinum tá / stóð í Havnar kirkju, meðan flestu kirkjur vóru uttan orgul, ella kanska onkur eitt harmonium ella stovuorgul, so var bert her í Havn, at Waagstein kundi spæla størri verk á orgli.
Mítt fyrsta minnið um ommubeiggja er úr Víkunum hjá ommu míni. Hann plagdi at koma norður í summarfrítíðini at vitja systur sína, sum var omma mín. Omma hevði bakarí, og tá Waagstein var her, so var altíð bakað grahamsbreyð til hansara. Hann hevði ein heldur erkvisnan maga. Var hann her norðuri, so sat hann ikki hendur í favn, men hevði málaraútgerð við sær. So eg havi onkuntíð verið við honum, meðan hann á lørifti framaldi hesar vøkru myndirnar av landslagnum her norðuri. Eg minnist meg at hava sitið á onkrum steini norðuri á Ánarvegnum, meðan hann málaði húsini norðuri á Strond og umhvørvið norðureftir, og eina aðra ferð úti á Oyrarvegnum, meðan hann málaði mynd av Gravaráunum.
Ommubeiggi var rættiliga impulsivur. Einaferð eg lá sjúkur uppi á loftinum heima hjá okkum, kemur klavertónleikur úr stovuni og sangur. Tá er Waagstein komin á vitjan og hevur sett seg við klaverið og sker í at syngja við síni kláru og rættiliga sterku rødd. Møguliga var tað Signaða sól, hetta stórfingna og pompøsa lagið, hann treiv í.
Í 48/49 fari eg til Havnar at ganga í studentaskúla. Studentaskúlin var tá úti á VBV, eini hús, sum stóðu úti móti Skansanum og ikki so langt frá Abbatrøð ella Glasheyggi, har ommubeiggi búði. Hann gekk ofta túr tann vegin, so vit møttust onkuntíð. Ein dagin segði hann við meg, kom inn, eg skal spæla eitt nýt lag fyri tær, sum eg havi gjørt. Vit fóru inn og hann setti seg við klaverið og spældi eitt lag, sum hann sang til, men ikki havi eg fest meg við, hvat tað var fyri eitt lag ella orð, men møguliga kann tað hava verið eitt nýtt lag til tjóðsong okkara; tí lagið hjá Alberg dámdi honum ongantíð rættiliga.
Eg haldi tað var heystið í 48, at Eva í Horni, systkinabarn mammu mína giftist við Karl úr Sumba. Hon fór og bað Waagstein um at spæla brúðarmarsjin fyri sær, og tað gjørdi hann, hóast hann fyri fleiri árum síðani var farin frá sum organistur. Men hon hevði sungið í kóri hjá honum, síðani hon var smágenta, so hon vildi fegin, at hann var organistur, tí hann var helst einasti í Havn, sum tá var førur fyri at spæla brúðarmarsjin á einum pípuorgli . Eg var í brúdleypi, so eg fór upp á loftið til ommubeiggja og, hóast viknaður av sjúku, upplivdi eg hann sum ein sera hábærsligan organist, har hann sat og spældi brúðarmarsjin av Mendelsohn. Tað var helst seinastu ferð, hann spældi á orglið í Havnar kirkju, sum hann hevði haft um hendi í meira enn 40 ár.
Árið eftir, um heystið í 49 andaðist Waagstein, og var eg við at fylgja honum til hansara seinasta hvíldarstað-
Alex Sólstein


text:
Kenni meg noyddan at koma við enn einari viðmerking til kjakið um uppskotið um at kommunur skulu kunna lata pening fyri at mammur/foreldur kunnu vera heimagangandi.
Tað hongur nú ikki heilt so einfalt saman, sum uppskotið annars leggur upp til. At lata tær áleið 70.000 kr., ið tað sambært Jørgeni Niclasen kostar kommununi fyri hvørt barnið á dagstovni, fylgja barninum, so at foreldrini kunnu velja at vera heima, snýr seg ikki bert um 70.000 kr. Tí tær 70.000 kr. um árið kasta í flestu førum nakað nógv meira av sær.
Hugsa vit fíggjarliga, so hava hesar 70.000 kr. við sær, at fleiri fólk sleppa til arbeiðis – altso bæði foreldrini, heldur enn bara annað foreldrið. Og har eru so skattainntøkur frá tí foreldrinum, sum annars hevði verið heima. Harumframt eru jú eisini skattainntøkur at heinta frá “námsfrøðinginum”, sum annars sleppur til arbeiðis, tá børn skulu á stovn. So hetta uppskotið er at spara eftir “reyv”. Tí skattainntøkan hjá minst tveimum persónum verður rakt - ella lækkað - orsakað av hesum uppskotinum. Og hetta er bara beint her og nú. Fyri framtíðina merkir tað eisini lægri eftirlønaruppsparing og allarhelst má tað almenna “spýta” meira í seinni, tá øll hesi koma í eftirlønaraldur.
Um talan er um barnsins besta, so er nokk skilabetri at hugsa um at dagføra lógina um barsil og geva foreldrum betri barsilsfarloyvismøguleikar - og eftirløna av barsilspeninginum.
Avleiðingar fyri barnið kunnu vera fleiri, og tað er nevnt í øðrum greinum. Í stuttum kann sigast, at barnið missir møguleikan at vera virkið í felagsskapinum saman við øðrum børnum í gerandisdegnum. At barnið missir atgongd til útbúgvið fólk, ið hevur til uppgávu at skipa eitt so gott og mennandi umhvørvi teir tímarnar, barnið er á stovni, sum til ber. Fakfólkini, námsfrøðingarnir, hava eina fýra ára langa útbúgving, sum snýr seg um menning og læring hjá menniskjanum. Tað er nú ikki at forsmáa.
Hugsa vit um tilflytarar í Føroyum, so er dagstovnurin eisini eitt týdningarmikið stað, har børn og foreldur, “møta” tí føroysku mentanini. Dagstovnarnir hava ein stóran leiklut í integratiónini av nýggjum familjum í føroyska samfelagið. Hetta kann verða sett í váða av uppskotinum.
Men, ein tann størsta avleiðingin fyri samfelagið er minkandi íkastið til arbeiðsmarknaðin frá øllum hesum fólkunum, ið nú ikki fara á arbeiðsmarknaðin. Tess fleiri, sum velja ikki at vera virkin á arbeiðsmarknaðinum, tess fátækari arbeiðsmarknaður. Og um vit ynskja framfýsni í samfelagnum, so er neyðugt við fjølbroytni og tá er ikki so skilagott at “lokka” fólk at taka seg av arbeiðsmarknaðinum.
Betur hevði verið, um arbeiðsmarknaðurin royndi at skipa soleiðis fyri, at til bar at hava eina familju og at arbeiða. Hetta eigur at ganga hond í hond.
Jógvan Philbrow
Um tú veitst okkurt, sum VP ikki veit - skriva so til vp@vp.fo


text:
Skakandi tilburðir (14)
Upplestur úr bókunum "Skakandi tilburðir" eftir John S. Myllhamar. Sending frá virknis- og tilhaldsstaðnum "Gloym meg ei" í Klaksvík.
______________________________
"Skakandi tilburðir" er hvønn mikudag klokkan 14:30, endursent hvønn leygardag klokkan 17:00 og hvørt mánakvøld kl 19:00.
Snorri Brend leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Nú bleiv Signar Dam rættuliga illur
Soleiðis loysa vit bústaðartrupulleikan?!
Prát við Ann Antoniussen og Allan Poulsen um matstovuna Somwang Thaifood
Magni Laksafoss gevst í politikki
Við Sjóvarmálan (7) - 15. juli 2019
EINKI ER HENT: Útlendingar keypa ognir á útoyggj
Bjarni og Barbara gift í Tvøroyrar kirkju
Prát við Mirjam Deboru Justesen, leiðara á Effo-støðini á Strondum
Myndir frá leygardegnum á G! 2019
Í dag klokkan 14.30 R7 hevur samrøðu við Magna Laksafoss
Hesin skúrurin skal hýsa parti av manningini á Teistanum
Tíðindi klokkan 16
Privatar upptøkur, har 96 ára gamli Georg Abrahamsen greiðir frá lívshendingum
Landssjúkrahúsið fekk bræv frá Michael
Jan Danielsen: Munur á býráðspolitikarum í Runavík og Klaksvik
Hitamet á norðasta búðplássi á jørðini
Prát við Alexandur Johansen, um nýggja samstarvið millum StÍF og Tjaldur
Stafettin (14) - Bjarni Kárason Petersen spyr Bárð á Steig Nielsen
Prát við Oluf Djurhuus um bygdina Innan Glyvur
Jógvan í Skorini: Onkur má gjalda
Odd Færø stillar upp
Gjaldsskipan ella peningin í hondina
Nú talar Bjørt Samuelsen at
Tobbi: Bók løgd fram í Gjógv
Samband
Postboks 226
FO-600 Saltangará


text:
Hesin setningur verður javnan nýttur. Mest í merkingini at um ein ofta ger eina ávísa gerð, vinnur tað hevd og ein byrjar at gera hetta automatiskt, uttan at hugsa um. Í orðingini er innbygt ein farri av positiviteti; at tað er gott at gera ting av vana. Men hyggja vit nærri eftir einstøku orðunum, kann ein leggja ymsar tulkingar og meiningar í setningin. At býta væl, verður sagt um knívar og saksar og í so máta er tað bæði gott og jaligt. Men at verða bitin, er sjálvsagt ikki so heppið. Og at verða púra bitin av onkrum kann vera gott, men tað valdast umstøðurnar. Tað kann eisini verða óheppið og meiningsleyst.
Tí eiga vit altíð, í øllum førum av og á, at hugsa um tingini og viðurskiftini fyri at taka tey upp til viðgerð.
Ein yngri dama hevði einaferð eini vinkonu á vitjan og tá hon skuldi leggja nakrar pylsur niður í eina grýtu, klipti hon pylsuendarnar av við saksi. Gesturin undrast á hetta og spurdi hví hon so gjørdi. Tá bleiv hon eitt sindur paff. Hon visti ikki rættiliga; tað hevði hon bara altíð gjørt. Tá hon hugsaði seg um, mintist hon, at mamma hennara altíð gjørdi tað. Nakað seinri spurdi hon mammu sína um orsøkina. Mamman bleiv eisini eitt sindur bilsin og segði at tað hevði mamma hennara altið gjørt, so tað gjørdi hon eisini. Tá so omman bleiv spurd um hetta, svaraði hon róliga og sannførd, at tað var tí at hon tá ikki átti eina nóg stóra grýtu til at pylsurnar passaðu niðurí í fullari longd.
Henda markáttliga søga er gott dømi, sum lýsir hvussu tað kann ganga, um ein bert víðariførir ein vana. Ein vana sum, at byrja við, hevði eina konkreta og neyðuga orsøk til hví man gjørdi sum man nú gjørdi. Við tíðini hvørvur tann konkreta orsøkin til vanan. Tíðirnar, sum øll vita, broytast altíð og støðugt. Nú ber til at keypa størri grýtur enn fyrr. Og viðurskiftini sum heild, broytast í so at siga øllum viðurskiftum, bæði í samfelagnum og í lívinum hjá okkum einstøku menniskjum.
Nú til flaggið.
Eg havi gjørt mær tann lítla ómak, at kanna fløgg og søguna um fløgg eitt sindur.
Danska flaggið, sum hevur officiella heitið Dannebrog, verður á føroyskum rópt danabrók. Navnið stavar frá heitinum á vovnum klæði. Nakað líknandi vovnu mannfólkabuksunum, vit brúka til føroysk klæði. Danska flaggið sigst vera frá ár 1219.
Hetta reyða flaggið við krossmerki, var ætlað til at hanga niður frá stokki ella stong. Bæði tá tað hekk yvir høvdingastóli, omanfyri borgarportur og tá herlið masjeraðu, hekk tað upp og niður, so krossurin vendi rættan veg. Reyða bakrundin var upprunaliga liturin hjá sertøkum klani ella familju; men bleiv so valdur sum merki fyri allar danar. Við einum hvítum krossi, bleiv boðað vinum og serliga fíggindum frá, at her komu vápnaðir menn við kristna boðskapinum. Og tá flestu teirra helst vildu síggjast tvísporandi á rossabaki, hevur tað óiva sæð imponerandi út við hvíta krossinum á tí flagsandi blóðreyða flaggdúkinum.
Sjálvt um tað tá oftast var talan um smøl fløgg, ella tað vit í dag kalla vimplar, er tað soleiðis vit kenna danska flaggið í dag. Frá at venda upp og niður, er flaggið vent og lagt á liðina.
Danska flaggið er nýtt sum fyrimynd fyri flest øllum hinum norðurlendsku tjóðunum, hóast tey eru munandi yngri fløgg.
Er norðurlendska mentanin og samleikin so koppaður á liðina?
Í summum londum, eisini norðurlondum, verður umrøtt at loysa kirkjuna og átrúnaðin sum heild, frá statsapparatinum. Um so er, at kirkjan í Føroyum verður loyst frá landinum, átti mann at tikið eitt kjak um krossflaggið tá; men tað ganga allarhelst nøkur ár til tann støðan íkemur.
Reint grafiskt, er danska flaggið ílagi. Tað er samansett av tveimum greiðum elementum; reyð bakgrund við einum hvítum figuri. Litirnir eru langt frá hvørjum øðrum og teigarnir fella ikki saman.
Tað sama er galdandi fyri svenska og finska flaggið. Tveir litir, sum eru langt frá hvørjum øðrum í styrki.
Norska og íslendska flaggið hava trý element; bakgrund í ávikavist reyðum ella bláum liti, ein krossfigur í einum øðrum liti og so ta altavgerandi hvítu rondina runt um krossfigurin.
Ein grafisk meginregla er, at litaðir teigar í einum merki, skulu helst hava luft rundan um ella ímillum fyri at skilja teigarnar sundur. Um hetta ikki er gjørt, fella teir saman og serliga tá merkið er endurgivið smátt, t.d. 1 x 1 cm, ber illa til at síggja motivini og ymsu litirnar.
Uttan at eg veit tað, er freistandi at halda, at íslendska og norska flaggið er tað sama; bert at litirnir eru skiftir runt. Upprunin í fólkinum er jú í stóran mun tann sami.
Um ungu føroysku studentarnir í Keypmannahavn um 1918-19, eisini hava tikið henda tátt upp, sigur Niels Juel Arge tíanverri einki um í bókini um flaggsøguna. Men tætt samband var við íslendingar í Keypmannahavn og íslendska flaggið var sniðgivið stutt frammanundan og var fyrstu ferð at síggja alment í 1915.
Føroyska flaggið er, eftir mínum tykki, ikki serliga gott grafiskt. Tað reyða og bláa fellur saman og gevur ein violettan lit, tá ein sær flaggið langvegis frá ella um tað er endurgivið smátt. Eri rættiliga vísur í at hetta ikki er gjøgnumhugsað og tilætlað. Heldur man tað vera av tilvild.
Grønlendska flaggið brýtur frá hinum norðurlendsku og tað haldi eg er teimum til rós. Kann vera, at grønlendingar, tá í 1970-unum, hava ynskt at vísa umheiminum at teir eru annað fólk enn tað vit kalla skandinavar.
Sámarnir hava eisini sítt flag, sjálvt um teir, geografiskt, eru borgarar í fleiri ymiskum londum. Sámiska flaggið hevur fleiri litir og eins og tað grønlendska, ein sirkul ella ein ring.
Japanska flaggið er hvítt við einum eyðkendum reyðum sirkli í miðjuni.
Tað verður nevnt, at Japan er landið við tí rísandi sólini og at tað er hetta, flaggið skal ímynda.
Hesi trý londini hava, umframt fløggini, ein felags uppruna, tá vit hyggja at fólkaslagnum. Allerhelst hevur hetta havt sína ávirkan, tá flagg skuldi veljast at umboða grønlendsku tjóðina og fólkið. Sirkulin er eitt súmbol fyri tað æviga, tað afturvendandi í árstíðum og sólargangi.
Grønland og Sámaland hava tilvitað valt ikki at brúka tað kristna krossmerkið sum motiv á dúkinum; men sirkulin; eitt súmbol fyri nakað fullkomið runt og afturvendandi. Freistandi er at spyrja um grønlendingar og sámar eru minni skandinaviskir enn danir, sviar, normenn, íslendingar og ja, minni norðurlendskir enn føroyingar? Svarið er ja. Út frá flagginum at døma, er tað so. Ella tað vilja teir í øllum førum signalera.
Og taka vit tungumálini grønlendskt og samiskt, er nakað sum bendir á, at so er.
Men er Grønland so, eftir flagginum at meta, minni kristið enn t.d. Ísland ella Føroyar? Tað er spurningur sum vit mugu vara okkum at svara uppá. Møguliga onkur kanning kann greina og lýsa hesum; men sum heild, vera øll norðurlond søgd at vera kristin.
Onnur lond vera avgjørt eisini søgd ella skýrd at vera kristin, uttan at tey hava eitt beinleiðis kristið súmbol í flagginum. Til dømis verður USA skýrt at vera máttmiklasta kristna tjóð í heiminum. Amerikanska flaggið, sum hevur tað heldur ópoetiska, men beinrakna navnið Stars and Stripes, er eitt samansett og heilt øðrvísi flagg enn tað føroyska. Tað er meiri at kalla ein grafisk tabell, sum vísir hvussu nógvir statir eru í sambandsríkinum. Tað er talið á hvítu stjørnurnar í bláa teiginum ovasta í vinstra horni. Hesin teigur er, í roynd og veru, ein leivd frá gomlum bretskum flaggi, har partar av teigunum í krossflagginum, blivu brúktir til gera serlig frámerkir við; eitt nú til ymsar partar av ríkinum. Hetta síggja vit best í australska flagginum, sum eisini hevur bretska flaggið í ovasta vinstra teigi og síðan 6 stjørnur, eina fyri hvønn stat.
Aftur til amerikanska flaggið. Restin, tvs teir tríggir teigarnir sum eftir eru, var í útgangsstøði ein reyður dúkur. Tá borgarakríggið var av og sambandsríkið stovnað, vóru tað umboð fyri 13 teir fyrstu statirnar, sum skrivaðu undir og tí blivu hvítar strípur settar so, at tað íalt blivu 13 strípur; annaðhvørt hvítar og reyðar. Í fyrsta flagginum vóru eisini 13 stjørnur; men tað talið er nú komið uppá 50.
Amerikanska dømi, bert er eitt av sera nógvum, vísir, at tað gjøgnum tíðirnar, eru ítøkilig, praktisk viðurskifti, sum gera og skapa fløgg. Tað er ein stórur partur av politikki og taktikki í designtilgongdini tá fløgg verða teknað og avgjørd. Eisini í nýggjari tíð.
Hetta er bæði áhugavert og undranarvert. Eg havi stóran áhuga fyri grafikki og havi gjørt nógv búmerkir gjøgnum árini. Sjálvt um eitt flagg ikki beinleiðis kann kallast eitt búmerki, er ikki langt frá, at Merkið er eitt búmerki fyri Føroyar. Nógv dømi eru um hetta. M.a. hevur kenda myrkareyða troyggjan frá Guðrun og Guðrun, eina útgávu av merkinum undir økslini og landsliðstroyggjur hava flaggið á bringuni.
ES, evropeiska samveldið, bað fyri eini 20 árum síðani hollendska arkitektin og miðlalærda Rem Koolhaas um uppskot til nýtt ES-flagg. Rem Koolhaas er kendur fyri at hugsa øðrvísi og nýskapandi. Hann er eisini kendur fyri at provokera og duga væl at varpa ljós á tað, hann skapar. Flaggið hann teknaði, var eitt rættiliga avlangt hvítt flagg, við nógvum loddrættum, klønum, litaðum strípum. Eyðkendu litirnir sum reytt, blátt, grønt, gult, appilisingult og svart vóru settir saman so tú kundi síggja einstøku evropeisku fløggini; beinleiðis ella óbeinleiðis. Men tað var ikki sørt, at sermerkta handilsliga strikukodan kom til sjóndar í uppskotinum til flagg. So kann hvør einstakur leggja tað í tað sum ein vil. Men sermerkt og nýskapandi var tað.
Keyp-føroyskt átakið, sum tit kenna við reyðum og bláum strípum, hevur møguliga fingið íblástur frá hesum.
Sum flestu kunnugt, er ES-flaggið, sum nú verður brúkt, myrkablátt við gulum stjørnum settar í ring. Ja, so var sirkulin aftur at síggja.
Eg fari ikki at siga her ídag, at vit í Føroyum skulu hava eitt nýtt flagg; men eg fari at enda at heita á tykkum øll, bæði stór og smá, um gera eina lítla roynd. Finnið litblýantar og pappír fram og teknið tað, ið fellir tykkum inn um tað, tit halda umboðar Føroyar. Teldur kunnu eisini brúkast. Tit velja sjálvi um tit tekna tað sum kemur beinanvegin og spontant, ella tit fyrst sita og hugsa eina løtu. Hvat heldur tú vera føroyskt og hvat umboðar Føroyar? Tað má gjarna hava politiskar undirtónar, tí hóast alt, eru øll fløgg rættiliga politisk.
Tað kann vera, at ein framsýning kundi verði fyriskipað við alskyns, nýskapandi flagguppskotum.
Ella tað kundi verið sum ein fólkslig ella onnur rørsla, um hvat Føroyar eru fyri føroyingar. Sum ein nýggj Visión 2015, nú hetta heitið stendur eftir sum eitt hálvtómt hylki.
Í øllum førum vil eg vóna, at vit ikki bara klippa lívsins pylsuendar av av gomlum vana, uttan at hugsa um viðurskiftini og handla hareftir.
Eyðun Eliasen


text:
Vit veita reingerðartænastur til privatar og almennar fyritøkur. Í samráð við hvønn einstakan kunda, finna vit loysnir, sum júst passa til tørvin.
Til virkir og stovnar, ið sjálvi loysa reinhaldsuppgávur, veita vit somu vørur og skipanir, sum vit sjálvi brúka. Vit leggja dent á, altíð at hava dagførda vitan um alt tað nýggja, ið kemur fram á marknaðin. Viðurkend vørumerki borga fyri góðsku og vitan.
Hevur tú eina reinhaldsuppgávu, ið tú ivast í, ert tú vælkomin at venda tær til okkara.
Heildarloysnir
Vit arbeiða við reingerðartænastum til størri privatar og almennar fyritøkur. Í samráð við kundan finna vit reinhaldsloysnir, sum júst passa til hansara fyritøku.
Sápur og reingerðarevni
Av sápum og reingerðarevnum, hava vit valt Ecolab til høvuðsveitara http://www.dk.ecolab.eu/ . Ecolab hevur í meira enn hálva øld verið dyggasti veitari til alskyns reingerð í norðanlondum. Tey taka atlit og ábyrgd fyri tí, tey framleiða og leggja alstóran dent á burðardygd.
Um tú fæst við at reingera serligt tilfar á gólvum, veggum ella loftum, ert tú altíð vælkomin at troyta okkara vitan, fyri at fáa røttu loysnina og vegleiðing um skamtir og blandingar.
Vit skulu øll taka atlit fyri tí, ið vit lata út í náttúruna og vit hava sett okkum fyri, at bestu ráðini skalt tú fáa frá PM Pluss.
Pappírshandklæðir og toiletvørur
Turka við Tork. Uttan mun til tørvin at turka upp, turka av, bona ella pussa, so fæst ein loysn frá Tork. Tork er millum elstu veitarar av reinhaldspappíri í norðanlondum. Tað, sum gevur Tork kappingarfyrimunin, er ein samanrenning av pappíri við høgari góðsku og snildisliga sniðgivnum íløtum – altíð við burðardygd fyri eygað. Vitja Tork her
PM Pluss bjóðar sjálavdni bæði stakar vørur og ein samlaðan pakka, ið nøktar reinhaldstørvin til øll virkir og allar stovnar. Lat okkum tosa saman um hvør tørvurin er, so finna vita eina loysn, ið hóskar til tín.


text:
Læruríkir evnisdagar
Lagt út hevur: Rúna Hovgaard tann: 25.10.2017
Mánadagin í síðstu viku flettu næmingarnir í 9. og 10. 2 lomb. Næmingarnir svavdu, tummaðu og reinsaðu vembur.
Kjøtið hekk 1 viku í hjalli, og mánadagin og týsdagin í hesari vikuni hava tey so verið 2 dagar í køk, har arbeitt varð við slaktinum.
Í køkinum hava tey gjørt sápu úr tálg, livurpostei, vambabitar við lungum, bakað breyð, gjørt rullupylsu, rullusteik úr huppi, blóðpannukakur, kókað og stokt hvítanýru, kókað kjøt, stokt útbeinað tjógv við hvítleyki og rosmarin, kókað og stokt sperðil, marineraði riv og gjørt heitt og kalt eplasalat.
Sigast skal frá næmingum og lærarum, at alt hetta smakkaði so sera væl, tó ikki sápan.
Fyri næmingarnar vóru hetta læruríkir dagar í allar mátar.
Tað vóru lærararnir Alexandra Ripley og Wivika Strøm, sum tóku stig til evnisdagarnar.


text:
Frá hósdegnum 4. oktober til týsdagin 23. oktober eru øll bingjuplássini í Runavíkar kommunu opin soleiðis:
Mánadag - fríggjadag frá kl. 17 - 19
leygardag frá kl. 14 - 19
Leiðbeining um burturbeining av leivdum frá slakti
Leivdir frá slakti, skulu í vanligu bingjurnar til burturkast at brenna á kommunalu bingjuplássunum. Vembur skulu verða tómar og allur innvølur í posa.
Av tí at tað dálkar umhvørvið at brenna seyðaskinn, verða fólk vinarliga biðin um at lata skinnini til endurnýtslu hjá teimum sum móttaka seyðaskinn.
Sí heimasíðuna hjá irf.fo


text:
Orð og lag: Ókendur
Týtt: Kajfinn Hammer
1. Í tíðarinnar skýming eg í undran standi her
og síggi síðstu glæmu av sól til viðar fer;
skjótt tekin Menn’skjusonarins skal síggjast himli á,
hvørt ófrelst hjarta gripið av ræðslu verður tá!
2. Í tíðarinnar skýming nú valdar opið stríð,
og mannabørn nú liva eins og á Nóa tíð!
Ein byggir, keypir, selur til undirhald og spæl,
ein gudleys mongd ei varnast tann dóm, sum koma skal.
3. Í tíðarinnar skýming til kríggj ein brynjar vilt,
á vígvølli mong túsund sítt blóð her hava spilt;
men hetta er bert byrjanin til føðiverkirnar,
tá fjøldin glatað biður seg fjala heyggjarnar!
4. Í tíðarinnar skýming mong spotta, háða so
og opið niðurtraðka hvørt heilagt Harrans boð.
Og mannahavið fylt hevur syndabikar sítt,
tey vrakað hava frelsu og hvør bert søkir sítt!
5. Í tíðarinnar skýming við ferð eitt fráfall stórt
sum krabbi um seg etur og hevur mong forført;
eitt verðsligtgjørt, gudsfremmant fólk, sum elskar spæl og fjant
frá heimsins døpru pallum sín tónleik hevur lænt!
6. Í tíðarinnar skýming ein svøvnur breiðir seg,
og mangar brúðarsálir í svøvnin finna veg!
Tá Jesus kemur aftur, so sum Hann hevur sagt,
man Hann tá finna trúnna? – Man nakar halda vakt?


text:
Ongantíð áður er so lítið av fiski frá føroyskum skipum avreiddur uttanlands, sum í 2010. Bæði tá uppgjørt verður í tonsum og í prosentpartum av veiðini samanlagt.
Bara stívliga 1.200 tons av toski, hýsu og upsa vóru avreidd uttanlands í fjør, sum er munandi minni enn tey fimtan árini frammanundan.
Seinastu trý árini eru í miðal avreidd 2.500 tons uttanlands av hesum trimum fiskasløgum, sum telja um leið fýra prosent av samanløgdu avreiðingunum.
Tey trý árini mest varð avreitt uttanlands av teimum trimum fiskasløgunum var frá 2002 til 2004, tá tonsini taldu 15.500 og prosent parturin var fimtan.
Minni útflutt óvirkað
Samanlagt er eisini farið minni av óvirkaðum, feskum fiski av landinum hesi seinastu trý árini, enn árini frammanundan.
Fiskurin verður annaðhvørt landaður uttanlands, ella hann verður útfluttur feskur úr føroyskari havn, eftir at hann er avreiddur í Føroyum.
Seinastu trý árini eru í miðal trettan prosent av hesum trimum fiskasløgunum útflutt (antin avreidd uttanlands ella útflutt úr føroyskari havn), afturímóti einum miðali upp á 30 prosent, tey trý árini frá 2002 til 2004.
Árini 2002 til 2004 fór eins nógv av landinum sum vanligur útflutningur og sum landingar uttanlands. Í miðal fóru fimtan prosent av landinum hvønn vegin – avreidd uttanlands og útflutt úr føroyskari havn.
Seinastu trý árini er trífalt so stórur partur farin av landinum óvirkaður, eftir at fiskurin er avreiddur í Føroyum. Seinastu trý árini eru, sum sagt, fýra prosent av veiðini av toski, hýsu og upsa avreidd uttanlands. Men nýggju prosent av veiðini er útfluttur óvirkaður, eftir at fiskurin er avreiddur í Føroyum.


text:
Bloggur
9. juni 2016
Vit eru nú farin undir okkara fyrsta starvslæruskeið, har summi av okkum av fyrstan tíð fáa eina fatan av, hvat lærarastarvið hevur við sær. Hetta kann verða eitt slóðbrótandi og læruríkt skeið fyri nógv av okkum. Vit hava nú gingið í skúla í nærum eitt heilt ár, og enn hava vit ikki havt møguleikan at vita, um vit veruliga eru egnað til lærarastarvið. Tað at vera lærari er ikki einans nakað, ið lærast kann á einum skúlabonki, men tað er nakað, ið veruliga má roynast, áðrenn ein dugir at gera upp við seg sjálvan, um tað veruliga er tað, ið ein vil.
Skjótt lærir tú, at um tú ikki er væl fyrireikaður, so merkja børnini tað, og so er tað torført at eggja teimum til at arbeiða. Tá tú stendur framman fyri børnunum við tínum nýggja heiti sum lærari, so er tað sum um ein neisti kveikist í tær, og tú vil veruliga gera nakað fyri, at øll hesi børnini fara heim aftur við nýggjari vitan í skjáttuni. Hesa kensluna veit eg sjálvandi ikki, um øll hava, men eg kann siga frá egnum royndum, at tað er nakað, ið veruliga borgar fyri, at tú fremur í verki títt ídnasta hvønn dag, har yvirskipaðu málini eru læring og dannilsi.
Hvat nú, um onkur av mínum floksfeløgum nústani hevur funnið útav, at hetta ikki er ein gongd leið fyri tey? Hava tey so brúkt eitt heilt ár av teirra lívi við at fáast við nakað, ið tey slett ikki eru egnað til, ella ikki eru áhugað í? Ella hvat við teimum, ið longu eru givin? Hevði tað møguliga fingið tey at endurumhugsa sína støðu, um tey fingu seg roynd í eini skúlastovu fyrr í skúlaárinum?
Alt hetta eru sjálvandi spurningar, ið kunnu setast, men tað skerst ikki burtur, at tað er ógvuliga mennandi og gevandi fyri okkum framtíðarlærarar, at vit sleppa út á feltið at royna okkum, og gera okkum okkara egnu royndir, ið kunnu viðvirka til, at vit gera okkara allar besta í strembanini eftir læraraheitinum.
Nú vit eru við at røkka endanum á fyrsta árinum, so kunnu vit gleðast um, at vit komandi ár fara at hava fleiri starvslæruskeið, har vit – við undanfarnu starvslæru í huga – kunnu gera okkum enn betri før fyri at leiða flokkin, ið vit skulu út til. Misskil meg rætt; vit hava fyrireikað okkum væl, men tað er altíð gott, at hava fleiri skeið, har tú kann eftirmeta undanfarna skeið, so tú er enn betri fyri at leggja komandi skeið til rættis.
Okkara starvslæruskeið var frá 23.05.16. – 03.06.16. Sólin hevði hug at skína hvønn tann einasta dag, vit vóru har, og tey flestu av børnunum vóru longu mentalt farin í summarferiu, men tó vóru børnini ógvuliga áhugað í, at tað komu fýra ungir menn av Læraraskúlanum at taka sær av teimum.
Nú vit eru farnir, eru bert tær skemafríu vikurnar eftir hjá teimum, og so fáa bæði næmingar, lærarar og læraralesandi eina hart tiltrongda summarferiu.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.